ועדת הכלכלה, כנסת 20, פרוטוקול מספר 796, 2018-06-25 13:30

איתן כבל: צהריים טובים, גברתי מנהלת הוועדה, חבריי חברי הכנסת, בדרך כלל אני פותח את הבוקר בהקראת שיר, אבל היום, לצערי, מסיבות כאלה ואחרות לא היה סיפק בידי לפתוח את הדיון.

איתן כבל: היום השחיתו לי את הכניסה לבית.

איתן כבל: אנחנו מחפשים מי מפחד כל כך ממני ששולח לי איומים.

אילן גילאון: אמרת שאין לך אויבים, לא?

איתן כבל: אבל ברוך ה', הכול בסדר.

איתן כבל: האמת היא שזה לא נעים כשאתה יוצא החוצה מהבית עם שתי הקטנות שלך, ורואים את הכול שם מטונף מכל מיני מרעין בישין.

איתן כבל: זה לא נעים.

איתן כבל: אבל הכול בסדר.

איתן כבל: צהריים טובים, היום יום שני, י"ב בתמוז, 25 ביוני.

איתן כבל: בשבת נקרא את פרשת בלק בן ציפור.

איתן כבל: היום נקרא את שירו של מואיז בן הראש: הבעיה לא קיימת.

איתן כבל: מואיז הוא סופר, משורר, עורך ומתרגם.

איתן כבל: מואיז נולד בתטואן שבמרוקו באוקטובר 1959, ועלה ארצה ב-1972.

איתן כבל: הוא חתן פרס ראש הממשלה לסופרים עבריים לשנת 2008, וזוכה פרס יהודה עמיחי על ספרו: 'לא הולך לשום מקום' בשנת 2012.

איתן כבל: מואיז כתב מעל ל-30 ספרים בעברית, באנגלית ובספרדית – שפת אמו, רומאנים, סיפורים קצרים ושירה.

איתן כבל: ספריו, שיריו ויצירותיו תורגמו לספרדית, אנגלית, צרפתית, אורדו, ערבית, סינית, איטלקית, גרמנית ופורטוגזית.

איתן כבל: עד כה הופיעו יותר מ-50 תרגומים של ספריו.

איתן כבל: בן הראש היה בן מקימי כתב העת 'מראות', וכיום גם משמש כעורך משנה של כתב העת לאומנויות הפואטיות שבקנדה.

איתן כבל: האמת שלאחר שקראתי את הביוגרפיה שלו, מפליא שדווקא בארץ הוא לא התפרסם.

איתן כבל: אז לפחות כאן בוועדה אתן לו את הכבוד הראוי.

איתן כבל: וזה כל כך מתאים לנו הפוליטיקאים, השיר הבא, ומתאים לי גם בתוך הפוליטיקה הפנימית של מפלגת העבודה.

איתן כבל: 'הבעיה לא קיימת' - - -

אחמד טיבי: מפלגת העבודה לא קיימת?

אחמד טיבי: לא הבנתי.

איתן כבל: הבעיה לא קיימת / מואיז בן הראש, מתוך: שפת הים, הוצאת פרדס.

איתן כבל: מאחר והבעיה לא קיימת/אסור לדבר עליה/כי אם אתה מדבר עליה/זה אומר שהבעיה קיימת/ולכן אתה אשם ביצירת הבעיה/ואם הבעיה לא קיימת/ואתה מעז/לדבר על בעיה לא קיימת/אנחנו נסתום את פיך/נחסל אותך/נדאג שיפטרו אותך/כדי שאנשים ילמדו/לא לדבר על בעיות לא קיימות.

איתן כבל: זה מאוד מאוד מאוד חזק.

אחמד טיבי: אהבתי, איתן.

קריאה: זה מתאים גם לדיון שלנו.

איתן כבל: יש מי שיאמר שזה מתקשר גם לדיון.

איתן כבל: חברים, אנחנו כאן בדיון מהיר.

איתן כבל: נושא הפרטת הטסטרים זה לא נושא חדש בתוך הוועדה.

איתן כבל: למגינת לבי הטסטרים הלכו לבית משפט בניגוד לדעתי, כי אני יודע מה המשמעויות שנלוות לאחר מכן לדברים.

איתן כבל: אבל אנחנו פה, ויש מהלכים נוספים.

איתן כבל: יש כאן את עורך דין ברנע, לגילוי נאות ייאמר גם שהוא ייצג אותי כמה וכמה פעמים בבתי המשפט בנושא מתווה הגז.

איתן כבל: צריך שהדברים ייאמרו.

איתן כבל: והוא מייצג גם את הטסטרים.

איתן כבל: יש לנו גם שלוש בקשות לדיון מהיר של חברי הכנסת: חמד עמאר, אחמד טיבי ורויטל סויד שלא נמצאת כאן ברגע זה.

איתן כבל: הכותרת היא: הפרטת מבחני הנהיגה המעשיים.

איתן כבל: ברשותכם, אנחנו נפתח עם המציעים.

איתן כבל: בבקשה, חברי, חבר הכנסת חמד עמאר.

איתן כבל: ולאחר מכן חברי אחמד טיבי.

חמד עמאר: צהריים טובים לכולם.

חמד עמאר: תודה רבה לך שקיימת את הדיון מהר מאוד.

חמד עמאר: אנחנו ביקשנו את זה בשבוע שעבר, והשבוע אנחנו כבר מקיימים דיון.

חמד עמאר: אני חושב שזה דיון מאוד מאוד חשוב.

חמד עמאר: עמדתי בנושא הפרטת מבחני הנהיגה ברורה.

חמד עמאר: הצגתי את זה יותר מפעם גם בוועדה, גם במליאה, דיברתי על זה הרבה, ועד עכשיו אני לא תומך בנושא של ההפרטה.

חמד עמאר: אבל אחרי שראיתי את הנערים החדשים שמחלקים אותם לבוחני נהיגה, ומי יכול להיות בוחן נהיגה, אמרתי, עד כאן.

חמד עמאר: עד כאן.

חמד עמאר: אנחנו לא יכולים לקבל את זה.

חמד עמאר: אני כיושב-ראש השדולה לבטיחות בדרכים, אני כחבר בוועדת הכלכלה, שדנים הרבה בנושא של בטיחות בדרכים ואיך מורידים את הקטל בדרכים ואיך מונעים עוד תאונה ואיך אנחנו מחזקים את הרשות הלאומית לבטיחות בדרכים, איך אנחנו מחזקים את משרד התחבורה, ואיך אנחנו עושים הכול על מנת שיהיו לנו כמה שפחות הרוגים במדינת ישראל – אני קורא את הנהלים האלה ומזדעזע.

חמד עמאר: המבקש לקבל תעודת בוחן נהיגה מטעם רשות הרישוי, העומד בתנאים הבאים: מלאו לו 21 שנים.

חמד עמאר: היה גיל 25, והחליטו עכשיו, מלאו לו 21 שנים.

חמד עמאר: אתם מבינים את זה?

חמד עמאר: ילד בן 21 שהוא עדיין נהג צעיר, לפי החוק שלנו במדינת ישראל יכול להיות בוחן נהיגה, יכול לתת למישהו לעלות על משאית, יכול לתת למישהו לעלות על אוטו.

חמד עמאר: אני לא מבין.

חמד עמאר: משרד התחבורה כאן נפל.

חמד עמאר: הוא תושב ישראל.

חמד עמאר: לא נביא מישהו מירדן שיעשה מבחני נהיגה.

חמד עמאר: הוא בעל רישיון נהיגה בישראל תקף בדרגה B, לכל הפחות בקטגוריה ידנית.

חמד עמאר: גיר אוטומט לא יכול.

חמד עמאר: אפילו ניסיון – אתה יכול לקבל את הרישיון היום, לגשת למבחנים.

חמד עמאר: היום תקבל את הרישיון, מלאו לך 21, אתה לא צריך ניסיון בכלל.

חמד עמאר: אני חושב שאנחנו כוועדת הכלכלה לא יכולים לקבל את זה.

חמד עמאר: הנהלים שהוציא משרד התחבורה הם נהלים שלא מתאימים למדינת ישראל.

חמד עמאר: אני לא יודע אם זה קיים באיזושהי מדינה, שמביאים לך מישהו שיכול לקבל את הרישיון היום, ומחר יהיה בוחן נהיגה ויכול לתת למישהו רישיון ולא לקבל רישיון.

חמד עמאר: לכן אני מבקש כאן נציג של משרד התחבורה - - -

איתן כבל: יש כאן שני נציגים בכירים של משרד התחבורה.

חמד עמאר: שני נציגים בכירים של משרד התחבורה – אני רוצה לשמוע את העמדה שלהם.

חמד עמאר: איך קבעו שגיל 21 יכול להיות בוחן?

חמד עמאר: למה הורידו את הגיל מ-25?

חמד עמאר: אולי הם לא מצליחים לגייס?

חמד עמאר: אולי יש להם בעיה.

חמד עמאר: שיבואו ויגידו לנו, כל ההפרטה הזאת שאנחנו עשינו, טעינו, יכולים לטעות, זה לא דבר שלא קורה.

חמד עמאר: זה קורה.

חמד עמאר: עשינו הפרטה, טעינו, הוצאנו מכרז, טעינו, קיבלו את זה חברות, והם יעשו עכשיו את המבחנים.

חמד עמאר: עשינו טעות, הם לא מצליחים לגייס אנשים, אנחנו מחפשים להקל עליהם שיכולים לגייס בוחנים.

חמד עמאר: אנחנו נבין כאן כוועדה, נבין את זה.

חמד עמאר: נגיד, יכולים לטעות, ואנחנו מבטלים את כל ההפרטה, הולכים ומחזקים את מערך הבוחנים במדינת ישראל, ורצים.

חמד עמאר: אחרת אני לא מבין יורד הגיל ל-21, ולמה לא צריך ניסיון.

איתן כבל: תודה, חברי.

איתן כבל: אחמד טיבי, בבקשה.

אחמד טיבי: למען גילוי נאות, אני הצטרפתי להצעתו של חברי חמד עמאר בנשיאות.

אחמד טיבי: לא התעמקתי בנושא אז, אבל בימים האחרונים למדתי את הנושא.

אחמד טיבי: ויש נקודות רציניות ורציונליות שהעלה חבר הכנסת חמד עמאר.

אחמד טיבי: למשל, הנושא של 21 נראה לי בעייתי.

אחמד טיבי: אני מסכים עם חמד עמאר.

אחמד טיבי: אבל הבנתי לאחרונה שבגלל ההפרטה יש קיצור של תורים של מבחנים.

אחמד טיבי: יש קיצור, כך שיש שלילה ויש חיוב.

חמד עמאר: אבל ההפרטה עדיין לא התחילה לעבוד.

חמד עמאר: הם עדיין לא התחילו.

חמד עמאר: אז הם עושים עבודה טובה.

אחמד טיבי: אם יש לכם נתונים, אנחנו רוצים לשמוע נתונים אם ההפרטה מקצרת תורים.

קריאה: אני חושב שגם חבר הכנסת עמר יודע שהיא אמורה לקצר תורים.

קריאה: אין ויכוח על זה.

איתן כבל: אני לא קובע עכשיו אם ההפרטה טובה או לא, , והיא עוד תצטרך להוכיח את עצמה.

איתן כבל: כל המהות של ההפרטה, זה הוויכוח לאורך כל הזמן, האם האופן שבו ההפרטה מבוצעת יגרום לקיצור תורים או לא.

אחמד טיבי: זאת השאלה העיקרית.

אחמד טיבי: אז אנחנו רוצים תשובות למען המתלמדים, וטוב שנשמע מה הביקורת מראש על התוכנית ונשמע את תשובת משרד התחבורה גם כדי שנגבש עמדה.

אחמד טיבי: אבל אם יש קיצור תורים, הרי התלונות של המתלמדים הן שהם מחכים המון זמן, המון זמן.

אחמד טיבי: יש גם תלונות נוספות שאנחנו צריכים לדון בהן כאן בוועדה.

אחמד טיבי: אבל אני דורש תשובות ונתונים לגבי מה שאמרתי.

איתן כבל: תודה, יקירי.

איתן כבל: אילן, בבקשה.

אילן גילאון: אני לא מאוהבי ההפרטה באופן אוטומטי, וזה ידוע.

אילן גילאון: הנה גילוי נאות.

אילן גילאון: על הפרטה צריכים לחול שלושה תנאים.

אילן גילאון: האחד, שזה יותר זול למשתמש, זה ברור לגמרי, וגם למפעיל.

אילן גילאון: השני, שהסיפור הוא יותר יעיל, כלומר תור יותר קצר.

אילן גילאון: השלישי, איזו השלכה יש לזה בנושא של כוח אדם, כי אני איש מיושן שחושב שאחד התפקידים של מדינה זה לתת עבודה לאנשים.

אילן גילאון: אם אתה גם צריך לצמצם עבודה של אנשים, גם זה עולה יותר יקר, גם השירות לא יותר טוב – במקרה כזה אני מחפש מה שנקרא follow the money, תעקבו אחרי הכסף, מי מרוויח ומי מפסיד.

אילן גילאון: זה כל מה שיש לי להגיד על האירוע הזה.

אילן גילאון: אני חושב שבשאלה אני גם אומר את התשובות פחות או יותר.

אילן גילאון: מי הן החברות שהולכות להפעיל את הדבר הזה?

אילן גילאון: כמה זה יעלה למדינת ישראל?

אילן גילאון: אני אומר את זה על בסיס נתונים שיש לי אותם, לא שאין לי אותם.

אילן גילאון: ולכן דעתי לא השתנתה מאז ועד עכשיו.

אילן גילאון: כל מי שחושב שהוא מנהל מדינה כביזנס, שלא ישלה את עצמו, זה פשוט לא עובד בצורה כזאת.

אילן גילאון: אני לא נכנס לעניין של הגיל.

אילן גילאון: אני מאלה שאומרים: אין חכם כבעל ניסיון פשט את הרגל.

אילן גילאון: אני לא מדבר על זה.

אילן גילאון: אני מדבר על שלושת הפרמטרים האלה: להוזיל ולתת שירות יותר טוב, ולשמור על מצבת כוח אדם.

אילן גילאון: היות ושום דבר משלושת אלה, וכאן, אתה יודע, יש אנשים שמומחים לברווזים, אם הוא לא עושה את כל זה אז הוא ברווז.

אילן גילאון: אז למה מתעקשים על זה כל כך, אלא אם כן יש למישהו עניין מיוחד.

אילן גילאון: מי הוא האדם הזה שיש לו עניין מיוחד?

אילן גילאון: אנחנו נמצא אותו.

אילן גילאון: חברה או משהו אחר.

איתן כבל: ברשותכם, אני רוצה להגיד משפט.

איתן כבל: העניין הרי כבר היה בבג"ץ, ובג"ץ נתן את האוקיי להפרטה.

איתן כבל: יש כאן מדרגה נוספת, כדי שנהיה ממוקדים ולא נמצא את עצמנו עכשיו פותחים את הכול מהתחלה ועד הסוף.

איתן כבל: כדי שנהיה ממוקדים היום, יש טענות נוספות שהן מעבר לטענות שכבר היו, כי אם אנחנו עוסקים, גלעד, בטענות שכבר היו, כבר היתה פסיקה בעניין הזה.

איתן כבל: טיבי, אתה מבין מה אני אומר.

איתן כבל: לכן צריך לעסוק בטענות שעולות מהיום והלאה.

איתן כבל: אני מקווה שלא נידרש להגיע לבית המשפט, מכיוון שברגע שזה יעבור לבית המשפט אז אני במקום אחר לגמרי.

איתן כבל: עיסאווי פריג', בבקשה.

עיסאווי פריג': שלום לכולם, ידידי אבנר, ידיד אפי, אני הולך להגיד דברים שלא נעימים לאוזן, אבל כמובן שזה לא אישי, חס וחלילה.

עיסאווי פריג': אני ציפיתי ורציתי ורוצה לקוות שהשר בעצמו והמנכ"לית בעצמה גם יהיו בדיונים כאלה.

עיסאווי פריג': אני לא אסתיר את תחושת לבי לאור הדיונים שהשתתפתי בהם.

איתן כבל: ייאמר לזכותך, עמדתך תמיד היתה עמדה עקבית שלא צריך לצאת להפרטה.

עיסאווי פריג': אני לא אסתיר, ואני אפילו אגיד מעבר לכך.

עיסאווי פריג': אני עקבתי אחרי התהליך, ושמעתי את בג"ץ וראיתי – ההפרטה הזו מריחה לא טוב.

עיסאווי פריג': שמעת מה שאני אומר?

עיסאווי פריג': כשאני נכנס לעומק לתוך הסיפור הזה, ואני לומד את זה ברמה מספרית, זה לא מסתדר לי עם ההיגיון הפשוט.

עיסאווי פריג': ההפרטה הזו שהתחילה, וזה בזמן שיש 150 בוחנים, אני על פי ההפרטה רוצה לעשות אותם 180, אני צריך לתת לשתי חברות שזכו במכרז, אחת מהן הוחלפה דרך בג"ץ, כמה מיליארדי שקלים.

עיסאווי פריג': וכשאני נכנס לראש של האוצר, שאני מכיר אותו מכל הרפורמות שהתנהלו – האוצר מוותר על כסף.

עיסאווי פריג': אני שאלתי, למה הוא מוותר על כסף?

עיסאווי פריג': הרי המדינה לא מפסידה.

עיסאווי פריג': למה הוא מוותר על כסף בקלות?

עיסאווי פריג': בגלל העבודה המאורגנת שהוא צריך לבטל אותה, של 150 בוחנים?

עיסאווי פריג': אבל כשאני לומד לעומק, איתן, זה דבר מאוד מעניין – 150 בוחנים, ופיטרו אותם כביכול, היום נשארו במערכת 45 בוחנים.

עיסאווי פריג': אם אני הולך לרפורמה ומעביר לה כסף, מיליארדים בשבע שנים מעביר לה, למה אני משאיר עובדים אצלי במערכת?

עיסאווי פריג': ומה תפקידה?

עיסאווי פריג': 45 אני משאיר?

עיסאווי פריג': שליש מתוך העובדים אני משאיר?

עיסאווי פריג': הרי אני יצאתי מנקודת הנחה שאני רוצה להרחיב, ולשם כך אני רוצה לייעל.

עיסאווי פריג': אז עשיתי 180.

עיסאווי פריג': במקום 150 – 180 על פי הרפורמה.

עיסאווי פריג': 30 עובדים אמורים לקצר את התורים מחודשיים לשבוע.

עיסאווי פריג': 30 עובדים.

עיסאווי פריג': הייתי קולט אותם וחוסך למדינה כסף.

עיסאווי פריג': מה מסתתר מאחורי זה.

עיסאווי פריג': זה דבר אחד.

עיסאווי פריג': דבר שני, נכנסתי לעומק, אבנר, ידידי, ואני רוצה שהדברים יגיעו לשר, ואיתן, אני רוצה לשמוע את דעתך בנושא – על פי תנאי המכרז יש מנהל פרויקט ויש מנהל מקצועי.

עיסאווי פריג': אני שואל, ידיד, אילן, אם מנהל פרויקט או מנהל מקצועי נמנע ממנו להיות עובד מדינה, ויום למחרת הוא נמצא עובד הארגון, איך זה?

עיסאווי פריג': איך זה מסתדר לי?

עיסאווי פריג': לא מסתדר לי.

עיסאווי פריג': לא מסתדר לי.

עיסאווי פריג': אני רוצה לוגית לחשוב, ולא מסתדר לי.

עיסאווי פריג': הדבר השלישי, כשחבר הכנסת עמאר דיבר איתי על גיל 21, אני ביקשתי לדעת פחות או יותר מה קורה בתחום.

עיסאווי פריג': רציתי לשלוח צעירים ערבים שיהיו בוחנים.

עיסאווי פריג': אמרתי, וואלה, הזדמנות, נפתחה בפניהם הזדמנות עבודה.

עיסאווי פריג': שאלתי בשטח.

עיסאווי פריג': בינתיים החברות מקבלות את כל פורשי משרד התחבורה, את כל הזקנים פורשי – היא לא פותחת את זה.

עיסאווי פריג': ועכשיו באה אלינו בדרישה לעשות 21.

עיסאווי פריג': אני פוחד שהולכת להיות פדיחה, מסחרה וצחוק אחד גדול.

עיסאווי פריג': בכדי שזה יעבוד אני אאלץ את התורים להיות קצרים, ואני אעשה חפיפניק שהדברים ימשיכו.

עיסאווי פריג': לא כך בונים חומה.

עיסאווי פריג': אסור להפריט סמכויות מדינה, ולא בצורה כזו.

עיסאווי פריג': ושהשר לא נמצא כאן כי לא נעים לו, לא טוב לו, וימים יגידו שאנחנו צודקים.

עיסאווי פריג': סליחה, אבנר, זה לא אישי.

אבנר פלור: אין שום דבר אישי כאן.

איתן כבל: זה כמו בקוזה נוסטרה, שום דבר לא אישי.

איתן כבל: הכול אישי.

עיסאווי פריג': לא, לא חס וחלילה.

עיסאווי פריג': אל תגזים.

איתן כבל: אני סתם צוחק.

איתן כבל: סתם, נו.

עליזה לביא: זה לא מפלגת העבודה.

עליזה לביא: נו, איתן.

עיסאווי פריג': דווקא שני אלו הכי זמינים והכי זורמים אותנו.

איתן כבל: אמרתי להם את זה קודם.

אפי רוזן: בגלל זה שלחו אותנו.

עיסאווי פריג': בדיוק.

עיסאווי פריג': שלחו אתכם וברחו.

אבנר פלור: אדוני היושב-ראש, אני מקווה שבסוף יהיה עוד שיר ככה שנצא שמחים.

איתן כבל: תודה, חברי עיסאווי פריג'.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: כבוד היושב-ראש, חברים, אנחנו מתעסקים בנושא שהוא בנפשנו, כי אנחנו רוצים שמי שילמד נהיגה, יהיה מוכן לנהיגה ולצאת לכביש, ולא יסכן, לא את עצמו ולא את האחרים.

עבד אל חכים חאג' יחיא: לכן אנחנו רוצים לקבל נהגים שהם מוכשרים.

עבד אל חכים חאג' יחיא: אבל, מה שקורה היום, ואני מדבר מניסיון ומקרה אישי, השאלה היא כמה זמן אחרי הטסט הראשון או אחרי שנכשל בטסט לא משנה כמה הוא צריך לחכות.

עבד אל חכים חאג' יחיא: אתה יכול לתת לי תשובה?

אפי רוזן: בסוף ניתן הכול.

עבד אל חכים חאג' יחיא: לא, לא, אני רוצה - - -

אפי רוזן: היום זה בין שבעה ל-14 ימים בין הטסטים.

עבד אל חכים חאג' יחיא: אז אני אתן לך נתון ואני רוצה שזה יירשם, למרות שזה אישי ואני בדרך כלל לא רוצה לדבר אישי.

עבד אל חכים חאג' יחיא: הבן שלי נכשל בטסט הראשון בפברואר, ועד היום לא נקבע לו טסט.

אפי רוזן: היום זה בין 60 ל-90 ימי המתנה.

עליזה לביא: במקרה הטוב.

עליזה לביא: ולא רק הבן שלך.

עבד אל חכים חאג' יחיא: אפילו 90 יום עברו, כבר ארבעה חודשים - - -

עליזה לביא: אין טסטים.

עליזה לביא: תיכף מתגייסים לצבא ואין להם טסטים.

איתן כבל: חברים יקרים, אתם צריכים לפסול את עצמכם בדיון.

איתן כבל: אתם בעלי עניין.

עליזה לביא: אנחנו נציגי ציבור.

עליזה לביא: אנחנו נציגי ציבור.

איתן כבל: סתם, צוחק.

עבד אל חכים חאג' יחיא: אני מדבר על המקרה כי הוא מייצג.

עבד אל חכים חאג' יחיא: לא על המקרה של הבן שלי, אלא כמקרה מייצג.

עבד אל חכים חאג' יחיא: כבר עברו ארבעה חודשים, ועד היום לא נקבע לו טסט.

עבד אל חכים חאג' יחיא: אני אומר לכם חד משמעית, לא נקבע לו תאריך.

עבד אל חכים חאג' יחיא: זה נתון לתשומת לבכם, כי מה שקורה פה, אפילו לפני ההפרטה והכול, היה עדיין יותר עדיף לתלמידים שיוכלו לגשת לטסט.

עבד אל חכים חאג' יחיא: אני יודע שיש ישיבה, ושאלתי את הבן לפני שיצאתי לכנסת: מתי עשית את הטסט הראשון?

עבד אל חכים חאג' יחיא: מתי הטסט הבא?

עבד אל חכים חאג' יחיא: לא נקבע לו, וזה היה בפברואר.

אפי רוזן: יכול להיות שאחרי העמדה שלך זה נדחה כבר בעוד שנה.

עבד אל חכים חאג' יחיא: ברור, ברור, ברור.

עבד אל חכים חאג' יחיא: בעניין תנאי המכרז, האם מומחים ישבו ובדקו את התנאים של המכרז?

עבד אל חכים חאג' יחיא: העניין של הגיל, גיל 21, של הניסיון, של מתי וכולי?

עבד אל חכים חאג' יחיא: זה עוד נושא שאנחנו צריכים לקבל תשובה עליו כי אנחנו רואים שזה מקרטע במקום, כי הרפורמה הזו לא עשתה את זה.

עבד אל חכים חאג' יחיא: ויש ברפורמה שלכם גם את הסעיף הזה שפרסמתם ובזה רציתם שתקבלו תמיכה מהציבור – מהלך הטסט מצולם.

עבד אל חכים חאג' יחיא: לגבי מהלך הטסט המצולם, זה כדי שהתלמיד יוכל לערער?

עבד אל חכים חאג' יחיא: או שיש מישהו במשרד שבודק אפילו באופן אקראי?

עבד אל חכים חאג' יחיא: יכול להיות שזה הפוך, מי שלא מגיע לו רישיון, שהטסטר הזה – סליחה, אני לא רוצה לפגוע באף אחד, אבל זה קיים בכל המקומות בכל תחום – יש אנשים שמקבלים גם כסף בצד, לא רוצה להשתמש במילה שוחד.

אילן גילאון: אין בישראל דברים כאלה.

אילן גילאון: תפסיק.

עבד אל חכים חאג' יחיא: אני לא רוצה להשתמש במילה שוחד, אבל יש כאלה.

עבד אל חכים חאג' יחיא: יכול להיות שמי שעובר את הטסט לא מגיע לו לעבור.

עבד אל חכים חאג' יחיא: השאלה היא מי מפקח.

עבד אל חכים חאג' יחיא: אנחנו מצלמים כדי שאם הוא נכשל, יבוא ויערער, כדי שיידעו והוא היה בסדר ומגיע לו, והטסטר טעה.

עבד אל חכים חאג' יחיא: מישהו בודק במשרד, אפילו באופן אקראי, אחד מ-50, אחד מ-100, בודקים אותם?

עבד אל חכים חאג' יחיא: בודקים את הטסטרים עצמם?

עבד אל חכים חאג' יחיא: כי המספר שלהם לא כל כך גדול.

עבד אל חכים חאג' יחיא: אני רוצה שני דברים.

עבד אל חכים חאג' יחיא: קודם כל, לייעל מבחינת הזמן ומתי עושים את הטסט, ואני רוצה גם נהגים שהם מוכשרים והם טובים.

עבד אל חכים חאג' יחיא: שניהם ביחד.

עבד אל חכים חאג' יחיא: אלה השאלות שרציתי לקבל עליהן תשובות.

איתן כבל: בבקשה.

ואאל יונס: חבר הכנסת חמד עמאר, תודה רבה על הדיון החשוב הזה.

ואאל יונס: אני חושב שההפרטה היא דבר טוב שיש הרבה-הרבה עובדים ויש הרבה מעמסה על הממשלה לנהל דבר כזה.

ואאל יונס: והפרטה, כמו משרד החינוך, שיש בו הרבה עובדים זה מצוין.

ואאל יונס: אבל כשבאים לעשות הפרטה בדבר כזה, כשאין הרבה עובדים ואין הרבה בוחנים בארץ, ורק עם קומץ של עובדים אפשר לפתור את הבעיה, אני חושב שההפרטה הזאת לא באה לקצר תורים אלא באה לקצר חיים.

ואאל יונס: כי אם אנחנו נתחיל לשים בוחנים לחברות שהשורה התחתונה זה הכסף ומה שמעניין אותן זה הכסף, ולא אכפת להן, אולי בהתחלה היא תתחיל ברגל ימין, אבל אחר כך כשיתחילו להסתכל קדימה, בטח מה שיעניין אותן זה הכסף.

ואאל יונס: והבוחנים מגיל 21 או מגיל 22, לא משנה, אני פשוט צריך שהמדינה תפקח על הבוחנים.

ואאל יונס: אפשר לגייס עוד 30, 50, 70 בוחנים, אני לא יודע מה הבעיה בזה, בלי שום הפרטה.

ואאל יונס: הפרטה עושים בדרך כלל כשיש הרבה עובדים במגזר מסוים, כמו משרד החינוך ודברים כאלה.

ואאל יונס: אבל הפרטה בשביל 150 בוחנים בארץ, צריך עוד 30, עוד 50, אז מה, בשביל מה צריך לעשות הפרטה?

ואאל יונס: זה פשוט בזבוז כסף של המדינה וגם בזבוז חיים.

ואאל יונס: אני מקווה שההפרטה הזאת לא תעבור.

איתן כבל: חבר'ה, כדי לעזור לכם, כדי שנהיה ממוקדים, שהדיון לא יהיה על דיון שכבר היה.

איתן כבל: אני אומר את זה גם לחברי עיסאווי, היה בג"ץ - - -

עיסאווי פריג': אבל משמיע את דעתו בכל הזדמנות.

עיסאווי פריג': תמיד שיהיה המצפן שיזכיר - - - לאן זה הולך.

נורית קורן: עיסאווי, אני חושבת שאני ואתה היינו פה.

נורית קורן: אנחנו כבר דיברנו על הפרטה - - -

איתן כבל: לכן אני לא רוצה שנבזבז, ותיכף ידבר גם היועץ המשפטי – צריך להתמקד סביב הדברים שחמד עמאר ואחרים אמרו.

איתן כבל: למה אני אומר את זה?

איתן כבל: כי אם אתם חוזרים להיסטוריה, אם אתם אוהבים או לא אוהבים, אנחנו כבר לא שם.

איתן כבל: אני אומר את זה גם לחברים.

איתן כבל: הרכבת יצאה מהתחנה.

איתן כבל: אתה מנהל דיון על משהו שכבר לא קיים.

עיסאווי פריג': אבל שתיסע על מסלול נכון.

איתן כבל: בסדר.

איתן כבל: יפה.

נורית קורן: זה הכי חשוב.

איתן כבל: אני עדיין לא קובע עמדה.

איתן כבל: אני מנסה לשים את הדיון על הנתיב.

איתן כבל: אבי גולן, בבקשה.

אבי גולן: אני יושב ראש מורי הנהיגה בישראל.

אבי גולן: אני בעל בית ספר נהיגה גדול, והרבה הרבה שנים אנחנו יושבים כאן בוועדת הכלכלה ודנים בנושא מדוע יש 14% של הצלחות בצפון, ובכל הארץ יש 40% או 30% ומשהו.

אבי גולן: שנים אנחנו יושבים כאן, עוד לפני שכבוד היושב-ראש היה, וישיבות על גבי ישיבות, ואף אחד ושום שר לא הצליח לאזן את זה.

אבי גולן: והיום באים ומתקינים מצלמות.

אבי גולן: מה טוב.

אבי גולן: וזה בפרט לחבר הכנסת חמד עמאר, שהוא צריך לתמוך בהפרטה, והוא יגיד למה, אם הבת שלו נכשלה במספר טסטים, ואני לא אגיד את המספר, הוא סיפר לי, שהיה מסתכל והיה רואה למה היא נכשלה, ולמה היא עברה בטסט בסוף - - -

עיסאווי פריג': עשיתם פיילוט לזה?

עיסאווי פריג': עשיתם פיילוט לזה?

חמד עמאר: - - - הבת שלי עברה בטסט הראשון.

חמד עמאר: אני חושב שאני לא סיפרתי לך.

חמד עמאר: אתה טועה.

חמד עמאר: הבת שלי עברה בטסט הראשון.

אבי גולן: אל תפריע לי.

חמד עמאר: לפני שבועיים היא קיבלה את הרישיון.

עיסאווי פריג': עשיתם פיילוט לתוכנית הנקודות?

אבי גולן: - - -

חמד עמאר: אני חושב שאתה טועה.

אבי גולן: אני לא טועה.

אבי גולן: אני לא טועה.

איתן כבל: אני רק רוצה להעיר הערה, לא כל חמד או אחמד זה אותו דבר.

איתן כבל: תגיד לו, אחמד טיבי.

איתן כבל: את זה אני גנבתי לך.

אחמד טיבי: אחמד, מוחמד, מחמוד.

איתן כבל: שלא ייווצר כאן מצב לחשוב, אם הוא אומר שהבת שלו עברה - - -

חמד עמאר: לפני חודש בערך, עברה בטסט ראשון.

איתן כבל: אבי, אבל עזוב.

איתן כבל: מה אתה רוצה עכשיו?

איתן כבל: - - -

חמד עמאר: לא דיברנו איתו.

חמד עמאר: אני לא דיברתי איתך כמה חודשים.

אבי גולן: אני יודע מה שאני אומר.

נורית קורן: לא הבנתי.

נורית קורן: אתה בעד להתקין מצלמות?

אבי גולן: איזו שאלה?

אבי גולן: איזו שאלה.

אבי גולן: אם עולה אליי בוחן שבחיים שלו לא העביר בני מיעוטים, אני רוצה לדעת למה.

אבי גולן: או להיפך - - -

עיסאווי פריג': אה - - -

קריאה: וואי, וואי, וואי, יש דבר כזה?

אבי גולן: יש דברים כאלה.

עיסאווי פריג': - - - שיש ערבים במדינה.

אבי גולן: אותו דבר גם לחרדים.

איתן כבל: סליחה, עיסאווי.

איתן כבל: אבי, אבי, רטרואקטיבית אני שולל את דבריך.

עבד אל חכים חאג' יחיא: כבוד היושב-ראש, אם יש דבר כזה, אם יש טסטר כזה, צריך לדעת מי הוא וצריך - - -

חמד עמאר: זו אמירה מאוד קשה, מה שנאמר כאן.

אחמד טיבי: מה הוא אמר?

עבד אל חכים חאג' יחיא: שאולי יש טסטר שלא מעביר בני מיעוטים.

חמד עמאר: לא אולי.

חמד עמאר: הוא אמר שיש טסטר שלא מעביר ערבים.

איתן כבל: חאג' יחיא, לא מתאים לך.

נורית קורן: הוא עשה הנחה.

נורית קורן: הוא סתם אמר דבר.

נורית קורן: הוא לא התכוון.

אחמד טיבי: הוא מזכיר לי שוטרי תנועה ופקחי עיריית ירושלים שבאיזור הגבעה הצרפתית, אתה רואה שורה של מכוניות, והוא יודע לפי מספר הלוחית מי ערבי ומי יהודי.

אחמד טיבי: פתאום אחד כן רפורט, אחד לא, אחד כן, אחד לא.

חמד עמאר: אבל איך הוא יכול לדעת לפי מספר?

אחמד טיבי: הוא מקיש על המחשב - - -

חמד עמאר: אה, חשבתי לפי המספר.

איתן כבל: הוא אמר, לפי המספר - - - אבי, סיים.

איתן כבל: אבל עשה לי טובה, אבי, בלי חרדים, בלי ערבים, בלי כלום.

איתן כבל: תתעסק בעניינך.

קריאה: לא.

קריאה: אם הוא יודע.

קריאה: טוב שיגיד.

חנן אהרון: לא.

חנן אהרון: אבל זה לא נכון.

חנן אהרון: זו סתם השמצה.

חנן אהרון: אני רוצה לומר פה, אני אגן פה על הבוחנים - - -

נורית קורן: הוא סתם נתן הנחה.

נורית קורן: זה לא נכון.

עיסאווי פריג': אבל אבי אמר.

חנן אהרון: רגע, רגע.

חנן אהרון: סליחה, מכבודכם, הבוחנים הולכים הביתה.

חנן אהרון: דמם מותר, הלכו הביתה, ועדיין משמיצים אותם ללא הרף.

חנן אהרון: אין מצב כזה.

חנן אהרון: אין דבר כזה.

חנן אהרון: ודרך אגב, ראיתי שהמורים עכשיו מתנגדים למצלמות בשיעורי נהיגה.

חנן אהרון: מדוע לא יהיו מצלמה בשיעור נהיגה אם הם כל כך רוצים שזה יהיה אצל הבוחן?

חנן אהרון: - - -

נורית קורן: יש לי חוק כזה שמונח שלוש שנים כבר.

חנן אהרון: אין פיקוח על השיעורים.

חנן אהרון: שישמו מצלמה.

נורית קורן: נכון.

נורית קורן: נכון.

עיסאווי פריג': אה, הם רוצים מצלמה בבוחן ולא בשיעורים?

חנן אהרון: אני רוצה לומר לכם שהיה בתקנה, הכניסו בתקנה לפיקוח שהמצלמה תשמש גם בשיעורי נהיגה, אחרי שהמורים התנגדו, הורידו את זה.

חנן אהרון: זאת אומרת, הם צועקים כבר שנים שהבוחנים לא מעבירים חרדים, לא מעבירים, לא מעבירים, משמיצים אותם, ובסוף כשצריך מצלמה אצל המורים - - -

איתן כבל: אבי - - -

אבי גולן: - - -

איתן כבל: חנן, קודם כל אין גבול.

חנן אהרון: יש גבול להשמצות.

איתן כבל: אתה חושב.

איתן כבל: פה אין גבולות.

חנן אהרון: על שולחן הכנסת להשמיץ אנשים?

אילן גילאון: - - -

איתן כבל: תודה.

איתן כבל: נורית קורן - - -

אבי גולן: רגע, תן לי לסיים.

איתן כבל: כפרה, זה הרצאה.

אבי גולן: איזו הרצאה?

אבי גולן: אני לא דיברתי.

אבי גולן: הם דיברו.

אבי גולן: אני דיברתי?

איתן כבל: אתה עונה לכולם.

איתן כבל: דבר.

אבי גולן: אתה לא נותן לי לדבר - - -

איתן כבל: אבי, אני חייב לתת לך לדבר.

איתן כבל: בבקשה.

אבי גולן: בי"ת, הגיע הזמן שהילדים האלה יפסיקו לחכות כל כך הרבה זמן.

אבי גולן: כל כך הרבה שנים מאיימים עלינו, שורפים לנו את המכוניות, אין לנו יום, אין לנו לילה, ואין לזה סוף.

אבי גולן: זה דיון ועוד דיון ועוד דיון, עד שסוף סוף הגיע השר והחליט לעשות סוף לזה, ולתת טסטים לאנשים האלה שלא יחכו.

אבי גולן: וכמה מתגייסים בלי רישיונות בכלל?

אבי גולן: אז אי אפשר לתקוע גלגלים לדבר הזה שנקרא הפרטה.

אבי גולן: היא צריכה לצאת לדרך שלאנשים האלה יהיה טסטים.

אבי גולן: והגיע הזמן, וחבל שזה לא נעשה עוד מזמן.

איתן כבל: תודה, אבי חברי.

איתן כבל: חברת הכנסת נורית קורן, בבקשה.

נורית קורן: אני מבינה שהרפורמה כבר יצאה לדרך והכול כבר כמעט מוכן.

נורית קורן: אז יש לי רק כמה שאלות מאוד מאוד חשובות.

נורית קורן: מה קרה עם הבוחנים?

נורית קורן: כמה היו, 120 בוחנים?

קריאה: 150.

נורית קורן: כבר 150.

נורית קורן: אז הוסיפו עד לתקופת הביניים.

נורית קורן: מה קרה איתם?

נורית קורן: האם הם יעבדו בחברות הפרטיות?

נורית קורן: מה בדיוק קורה איתם?

נורית קורן: מתי הרפורמה אמורה להתחיל?

נורית קורן: לי יש הצעת חוק שדיברה על זה, כמו שחנן אמר, שתהיה מצלמה ברכב, שתהיה ביקורת גם על השיעורים וגם על הטסט.

נורית קורן: אבל אני מניחה שזה לא ייצא לפועל, ויהיה רק בזמן הטסט.

נורית קורן: אני חושבת שהמורים צודקים פה, ואם זה רק לטסט, צריך שהבוחן יבוא עם מצלמה, יניח אותה בזמן הבחינה, יוריד אותה.

נורית קורן: הם לא צריכים שהיא תהיה מותקנת ברכב אם היא לא נשארת לכל הזמן.

נורית קורן: אם היא נשארת לכל הזמן, אז היא צריכה להיות מותקנת.

נורית קורן: אני חושבת שמשרד התחבורה אמר שבעצם מה שיקרה עכשיו עם ההפרטה, שבעצם כל יומיים אפשר יהיה לגשת לטסט.

נורית קורן: האם זה נכון?

נורית קורן: האם זה יקרה?

נורית קורן: איזה חברות?

נורית קורן: - - -

יצחק סנדלר: האם זה בטיחותי?

יצחק סנדלר: זה בטיחותי כל יומיים טסט?

נורית קורן: מה זה קשור?

חמד עמאר: אתם לא יודעים איזה מסכנים ההורים יהיו אם כל יומיים טסט.

חמד עמאר: איזה מסכנים ההורים יהיו.

קריאה: - - - אפשר להגיד כמה דברים שרוצים, אבל בואו נתייחס לעובדות.

אבנר פלור: אנחנו נתייחס לעובדות כי יש הרבה דברים לא מדויקים, ונציג אותם.

חמד עמאר: אני מקווה שהדברים שאני אמרתי, שהקראתי מהדוחות שלכם לא מדויקים.

אבנר פלור: אני מקווה שאני אציג לך את כל מה שהיה לנו במהלך החודשים האחרונים, כולל בתי משפט, אז יהיה לכם רקע יותר טוב ממה שהיה - - -

חמד עמאר: אני מדבר בדיון הזה על הגיל.

חמד עמאר: אני ביקשתי את הדיון הזה, אני רוצה לקבל תשובה ברורה על הגיל.

אבי גולן: טייס בגיל 18 מטיס מטוס במיליונים - - -

איתן כבל: בואו נעשה סדר ונסכם את הדברים.

איתן כבל: שחף פורטנוי, בבקשה.

שחף פורטנוי: צהריים טובים.

שחף פורטנוי: אני שחף פורטנוי, אני בת 17, אני ממועצת התלמידים והנוער הארצית.

שחף פורטנוי: חשוב לי להגיד כמה דברים.

שחף פורטנוי: אנחנו כתלמידים מברכים את הרפורמה החדשה, את ההפרטה.

שחף פורטנוי: אני חושבת שזה משהו שמקדם שקיפות ויעילות.

שחף פורטנוי: יש פה עניין של חיסכון כלכלי.

שחף פורטנוי: אני יכולה לתת דוגמה אישית על עצמי.

שחף פורטנוי: אני עובדת, אני צריכה בשכר מינימום של גיל 16 – חגגתי 17 בשבוע שעבר – צריכה לעבוד כארבע שעות וחצי כדי לממן שיעור נהיגה אחד.

שחף פורטנוי: מחירי השיעורים עדיין מופקעים, נעים בערך בין 110 ל-220 שקלים, שזה משהו באמת מטורף.

שחף פורטנוי: זה חיסכון כלכלי לתלמידים שעובדים בשביל רישיון הנהיגה שלהם, להורים שמממנים את זה.

שחף פורטנוי: ואני חושבת שזה משהו שמאוד מקדם.

שחף פורטנוי: זה יעיל.

שחף פורטנוי: יש פה שיפור של רמת הבחינה והמקצועיות, גם בעניין הערעורים, גם בעניין הזמן של הטסטים.

שחף פורטנוי: שלא יהיה מצב שתלמידי בתי ספר יתגייסו לצבא בלי רישיון, ואני מכירה כמה וכמה סיפורים כאלה.

שחף פורטנוי: אני חושבת שהרפורמה היא מצוינת ומבורכת.

שחף פורטנוי: וכן אני רוצה להעלות כאן משהו לגבי כל הדברים שעלו.

שחף פורטנוי: אני חושבת שגם לאחר שהיא תצא לדרך בצורה רשמית, בצורה מעשית, יש מקום אחרי זה לתת משוב ולייעל את הדברים.

שחף פורטנוי: משהו שקורה בפעם הראשונה עוד ממשיך, ואפשר בדרך לייעל אותו ולשפר אותו, כמובן במידת הצורך.

שחף פורטנוי: ואני פה כמועצת התלמידים והנוער הארצית, ואנחנו קוראים אחרי זה לכל החברים בדבר הזה - - -

עיסאווי פריג': אבל איפה הרפורמה חוסכת לכם בכסף הפועל?

שחף פורטנוי: כי ברגע שאני מחכה שלושה חודשים לדוגמה בין טסט לטסט - - -

עיסאווי פריג': עוד לא קרה.

עיסאווי פריג': זה הצפי.

שחף פורטנוי: אני עכשיו לומדת נהיגה.

שחף פורטנוי: אם הייתי נכשלת טסט ואני צריכה למשל לחכות חודשיים, בחודשיים האלה - - -

נורית קורן: חודשיים זה כבר טוב.

נורית קורן: היה ארבעה חודשים וחמישה חודשים.

שחף פורטנוי: היה עוד הרבה יותר מזה.

שחף פורטנוי: אני לא נהגת מיומנת, אני צריכה לשמר את כישורי הנהיגה שלי, ואני צריכה לעשות שיעורי נהיגה - - -

איתן כבל: תודה, שחף, תודה, יקירה.

איתן כבל: תודה גם על הצגת העניין בצורה מאוד עניינית.

איתן כבל: אני רוצה שוב להגיד לחברים שלי שמגיבים.

איתן כבל: אתם מתעסקים וכל הזמן רבים על דבר שכבר ברח מהאורווה.

איתן כבל: הסוסים כבר ברחו.

איתן כבל: תיכף נשמע את העורך דין גלעד ברנע, הוא ינסה להחזיר חזרה את הסוסים לתוך האורווה.

אילן גילאון: אבל זה ברור.

אילן גילאון: רק אחרי סוסים שברחו – אם הם לא ברחו, מה אכפת לנו?

עבד אל חכים חאג' יחיא: עד שלא ברחו אך אחד לא דן בהם.

איתן כבל: שחף, תודה.

איתן כבל: עירית, בבקשה.

עירית זינגר: אני יושבת-ראש איגוד מורי הנהיגה.

עירית זינגר: כן, הסוסים ברחו מהאורווה ואין לי שום כוונה לרוץ לתפוס אותם משתי סיבות.

עירית זינגר: איפה שהוא נראה לי שאתם מערבבים קצת את תוכן ההפרטה עם עצם העובדה שצריכה להיות הפרטה.

עירית זינגר: צריכה להיות הפרטה, לא נעים להגיד, בלי לפגוע באף אחד, כי משרד התחבורה לא כל כך הסתדר עם הנושא הזה, ולא חשוב עכשיו מה הסיבות, אם זה כלכליות.

עירית זינגר: אבל כשאנחנו מקבלי את ההפרטה כמו שהיא, יש בתכנים שלה הרבה דברים שפוגעים בעוד אנשים, קרי: המורים לנהיגה, אולי אחר כך גם בתלמידים.

עירית זינגר: עוד שום דבר לא הוכח כי שום פיילוט פה לא נעשה.

עירית זינגר: ויורדים כאן לעומק שהוא חסר תכלית, כי הייקור, יקירתי, שיש לך היום בשיעורי הנהיגה הוא מעצם המצב שאין מספקי מבחנים.

עירית זינגר: אז אם היה צריך לעשות הפרטה כדי קצר את התורים, זה אחד.

עירית זינגר: רוצים לייעל ולשדרג כי אנחנו מתקדמים, גם זה בעד, כולנו בעד, גם המורים לנהיגה, גם התלמידים.

עירית זינגר: זה ברור.

עירית זינגר: אנחנו חטיבה אחת.

עירית זינגר: השאלה היא מה המחיר שמדינה דמוקרטית צריכה לשלם, עד כמה נמוך אנחנו יורדים.

עירית זינגר: שאנחנו, כמו שנאמר פה, וזה עניינם של הבוחנים אבל אנחנו הולכים כולנו באותה מקשה.

אילן גילאון: זה עניינם של כולם.

אילן גילאון: לא של הבוחנים.

אילן גילאון: של כולם.

עירית זינגר: נכון.

עירית זינגר: נכון.

אילן גילאון: להוזיל, לייעל ולשמור על מקום העבודה.

אילן גילאון: אלה שלושת הדברים של כולם.

עירית זינגר: לרדת לגיל 21 של בוחן, יש עם זה בעייתיות ולא קטנה.

עירית זינגר: להכניס מצלמות ומכשירים טכנולוגיים לתוך רכבים פרטיים של מורים, זה פגיעה קשה בחופש הקניין - - -

חמד עמאר: זה נמצא בבג"ץ עכשיו.

איתן כבל: - - -

עירית זינגר: אני יודעת שזה נמצא בבג"ץ, אבל אתם נבחרי הציבור.

עירית זינגר: אנחנו ישבנו כאן בוועדה המסוימת הזאת כבר הרבה מאוד פעמים על כלל התמונה של ההפרטה, עברנו את המשוכה, ואמרים, עכשיו הסוסים ברחו - - -

איתן כבל: את יודעת כמה דיונים קיימה פה הוועדה?

אילן גילאון: לדעתי, אתה צריך לשים את המצלמה באורווה, אדוני.

איתן כבל: למה אני אומר את זה?

איתן כבל: אני התחננתי וניסיתי והפצרתי, אתה זוכר את זה, חנן?

איתן כבל: אמרתי, הליכה לבית משפט – נכון, אנשים לא שמים לב, בתי המשפט עם כל הכבוד, אם לא כל מי שנמצא פה, רוב מי שנמצא פה נלחם תמיד למען בג"ץ, ונלחם פה בכנסת, אבל אף אחד לא שם לב שב-90% אם לא יותר מהמקרים, בג"ץ לא פוסק לטובת האזרחים, הוא פוסק לטובת המערכת.

איתן כבל: אנשים לא שמים לב לזה.

אחמד טיבי: Don't tell me, I tell you.

איתן כבל: בוודאי.

איתן כבל: לכן אני אומר את זה.

חמד עמאר: בכל זאת נלחמים בו.

עירית זינגר: שמים לב, כבודו, וגם מצרים, ובכל זאת ממשיכים - - - את זה בבג"ץ.

עירית זינגר: אבל אני מבקשת מנבחרי הציבור הפעם לתת יד קצת יותר - - - כדי שדברים יהיו אחרים.

איתן כבל: תודה, עירית.

איתן כבל: גל, בבקשה.

גל חן: שלום, אני גל חן.

גל חן: אני כתב התחבורה של גל"צ.

גל חן: בן 19, גם עדיין תלמיד נהיגה.

גל חן: אין לי רישיון.

איתן כבל: תנוח דעתך.

איתן כבל: לי עד גיל 37 לא היה.

נורית קורן: ויש חברי כנסת שאין להם רישיון.

גל חן: כפי שאמרנו, השורה התחתונה היא שוב שהרפורמה כבר יוצאת לדרך, ב-15 לחודש זה קורה.

גל חן: עכשיו השאלה היא לא כמו שאתם דנים על הרפורמה בכלליות, אלא על היישום שלה.

גל חן: ביישום עצמו איך זה הולך להתבצע וכמה טוב זה יהיה.

גל חן: אני רוצה להקריא לאפי את הדברים שהוא כתב במכתב למורה נהיגה.

גל חן: בשבועות הראשונים למימוש הרפורמה, זמני ההמתנה יהיו גבוהים מהאמור באמנת השירות, זאת נוכח תהליכי החניכה של הבוחנים החדשים, הטמעת השימוש במערכות הטכנולוגיות, היקף ממתינים משמעותי ועוד.

גל חן: השאלה היא כמה זמן זה יימשך, והשאלה היא גם למה הגענו למצב הזה בשורה התחתונה.

איתן כבל: תודה, גל.

איתן כבל: עורך דין גלעד ברנע, בבקשה.

איתן כבל: פתח פיך ויאירו דבריך.

איתן כבל: בבקשה, חברי.

גלעד ברנע: תודה רבה, חבר הכנסת כבל.

גלעד ברנע: אני רוצה לדבר לא על מה שהיה, על מה שיהיה.

גלעד ברנע: אני ייצגתי את הבוחנים בבג"ץ שהוגש נגד שר התחבורה.

גלעד ברנע: אכן העתירה נדחתה.

גלעד ברנע: כפי שאתם יודעים, בית המשפט לא בחן את חוכמת ההפרטה, הוא בחן את החוקיות, ועל סמך המצגים שניתנו על ידי משרד התחבורה הוא לא מצא להתערב.

גלעד ברנע: מה שאנחנו רואים היום – ואני אומר את זה מניסיון של הרבה שנים, לא ראיתי דבר כזה עד היום – תופעה חמורה ביותר.

גלעד ברנע: משרד התחבורה שהוא גם הרגולטור והוא גם עורך המכרז, הולך ומשנה תנאים מהותיים בתנאי הכשירות של הבוחנים, מוריד את התנאים, אני מיד אתייחס, וכל זאת כדי לעשות דבר אחד, להגיע ליעד הנכסף, שזה למיטב הידיעה 15 ביולי, ואז שני הזכיינים צריכים להתייצב ולהגיד, יש לנו לכל אחד כ-90 בוחנים.

גלעד ברנע: עכשיו מה אנחנו רואים?

גלעד ברנע: אנחנו רואים שמנהל אגף הרישוי שנמצא אתנו פה, שבמשך שנים התעקש והסביר וכתב שמבחני ההתאמה שעושים למורי נהיגה ולבוחנים הם מבחנים חשובים, משמעותיים שבוחנים בין היתר דיוק בפרטים, התמודדות עם מצבי לחץ, עצמאות, אחריות ומשמעת עצמית, הקפדה על חוקים ונהלים ואמינות.

גלעד ברנע: משרד התחבורה התעקש שצריך ציון עובר 7 במבחנים האלה, התנגד לעתירות שהוגשו נגדו להוריד את הציון ל-6.

גלעד ברנע: עכשיו אותו מנהל אגף רישוי, לפני חודשים ספורים, וזה אחרי שהזכיינים יצאו לדרך, מוריד את הדרישה המהותית הזאת מ-7 ל-6.

גלעד ברנע: וזו דרישה שמשפיעה באופן ישיר על איכות הבוחנים, ומשפיעה באופן ישיר בסופו של דבר על חיי אדם.

גלעד ברנע: נקודה.

גלעד ברנע: רישיון נהיגה זה בסופו של דבר רישיון שמאפשר לסכן חיי אדם, וכאלה יש היום במדינת ישראל מעל ארבעה מיליון, וכל יום מצטרפים.

גלעד ברנע: אז אותו מנהל אגף רישוי, כשהזכיינים לא מצליחים למצוא בוחנים, הוא מוריד את תנאי הסף.

גלעד ברנע: כשאני כותב לו, ואני מבקש תשובה, ואני כותב לו ולמר פלור, ואני מסביר גם למר פלור שהוא היה מצהיר בבג"ץ, ואמר שהבוחנים יעמדו, אותם בוחנים, הוא הציג את זה לבג"ץ בתצהיר תשובה, יעמדו בתנאי סף דומים לאלה שנדרשים לעמוד בהם כיום.

גלעד ברנע: ואז הוא אומר לי, אבל זה לא היה כתוב במכרז.

גלעד ברנע: זה מה שהוא אומר לי.

גלעד ברנע: זאת אומרת, הוא מוריד את תנאי הסף של הבוחנים, הוא מאפשר שייכנסו אנשים שבמצב הקודם לא יכלו להיות בוחנים בשירות המדינה, ואומר, הכול בסדר.

גלעד ברנע: לזה מצטרף מה שאמר גם חבר הכנסת חמד עמאר, מורידים את הגיל ל-21, אפס ניסיון בנהיגה.

גלעד ברנע: עוד דבר, שימו לב, וחס וחלילה, שאני לא אואשם בגילנות.

גלעד ברנע: אבל בשירות המדינה אנשים יכולים לעבוד על גיל 67, אולי שנה יותר מקסימום.

גלעד ברנע: עכשיו הם פונים לבוחנים ללא מגבלת גיל.

אילן גילאון: זה הגיל המינימלי להיות חבר הכנסת.

גלעד ברנע: נכון.

גלעד ברנע: נשיא ארצות הברית זה 25, נדמה לי.

גלעד ברנע: עכשיו הם פונים לבוחנים, אנשים שיצאו לפנסיה, לכאורה 70, 75, אין שום מגבלה, והם מגייסים אותם כי אין מאיפה להביא בוחנים.

גלעד ברנע: אני לא אומר, שלא ישתמע שיש לי משהו נגד אנשים מבוגרים, אבל אותם אנשים שלא יכלו להיות בשירות המדינה, היום בשירות הזכיין הם יהיו בוחנים.

גלעד ברנע: והדבר הזה נעשה כי משרד התחבורה "צריך", במרכאות, לעזור לשני הזכיינים שלא עומדים ביעדים לגייס את הבוחנים.

נורית קורן: הבוחנים לא נמצאים בשוק בכלל.

נורית קורן: שום חברה אחרת לא תצליח לגייס אותם.

גלעד ברנע: ברור.

גלעד ברנע: יש מספר קטן.

גלעד ברנע: רובם לא מעוניינים.

אילן גילאון: - - -

גלעד ברנע: עכשיו לחוסר התקינות, פנינו גם והסברנו, הציגו לי מסמכים וראיתי, המנהל המקצועי, שזה גולת הכותרת, זה האיש המקצועי הכי בכיר בכל אחד מהזכיינים, דרשו ממנו דרישות מפליגות.

גלעד ברנע: כל רישיונות הנהיגה שהוא בחן בפועל בכל סוגי הכלים בחמש השנים האחרונות, אינסוף שאלות הבהרה שנשאלו על ידי זכיינים שהתמודדו, אמרו, בחן בפועל על כל הכלים.

גלעד ברנע: קיבלתי את המסמכים וראיתי שלפחות לאחד הבוחנים יש בחינה אחת, תקשיבו טוב, על טרקטור בחמש שנים אחרונות – זה בחן בפועל בכל הכלים, בחינה בודדת, רישיון E, זה סמי טריילר, שלוש בחינות על רישיון C, ושבע בחינות על אוטובוס.

גלעד ברנע: זה המנהל המקצועי שאמור להיות האיש הכי מקצוען בתוך הזכיין, אלה הדרישות.

גלעד ברנע: ומה כותב לי מר פלור?

גלעד ברנע: זה לכאורה עומד בפרשנות סבירה של הוראות המכרז.

גלעד ברנע: הוא אפילו לא טרח לפנות לוועדת המכרזים ולבקש שתיתן החלטה.

גלעד ברנע: הוא ענה לבד.

גלעד ברנע: וזה מזכיר עוד דבר.

גלעד ברנע: כשהיינו בבג"ץ, והשופטים ביקשו איפה יש החלטה של השר על ההפרטה ומה השיקולים ואיך ולמה וכמה, התברר שאין החלטה, יש איזה שרבוט.

גלעד ברנע: אני לא רוצה ללכת עוד פעם לבג"ץ.

גלעד ברנע: אפשר לעשות את זה, אבל וזה יהיה ביזיון - - -

איתן כבל: מה אתה מציע, גלעד?

גלעד ברנע: אני מציע, וההצעה פה מופנית לאנשי משרד התחבורה, שהם יעצרו את המהלך הזה עכשיו.

עיסאווי פריג': את ה-21?

גלעד ברנע: לא.

גלעד ברנע: יעצרו את המהלך הזה, ישאירו את הבוחנים, הבוחנים ישנם כרגע, הם עוד לא הלכו הביתה.

עיסאווי פריג': ה-150 עדיין קיימים?

גלעד ברנע: כן, ישנם.

גלעד ברנע: אני מציע שהם יעצרו את המהלך ויעשו חושבים מחדש על כל המהלך הזה.

גלעד ברנע: עוד לא מאוחר.

גלעד ברנע: כי מה שהם עושים היום, ואני לא נכנס לחוכמת ההפרטה, אבל פי שכבר ראיתם, זה לא ייתן מענה לכל מה שאמרו, קיצור הזמנים, זה מסכן חיי אדם, זה מוריד את הרמה, זה מפר את דיני המכרזים; חברות שהתחרו, והן לא מעניינות אותי, אין לי שום אינטרס איתן, אבל כאלה שהתחרו או שבכלל לא התמודדו, פגעו בעיקרון השוויון כי הם לא יכלו להתמודד, כי אמרו להם, מנהל מקצועי, כל הכלים בחן בפועל.

גלעד ברנע: אז בשביל כל הביזיון הזה, אני מציע לאנשי משרד התחבורה, לא מאוחר לעשות את מה שאתם צריכים לעשות.

גלעד ברנע: תשאירו את המצב כפי שהוא.

גלעד ברנע: תודה רבה.

איתן כבל: תודה, גלעד.

איתן כבל: אדוני, בבקשה.

רועי כהן: אני עורך דין רועי כהן, נשיא להב.

רועי כהן: להב זה לשכת ארגוני עצמאים ועסקים קטנים בישראל.

רועי כהן: איגוד מורי הנהיגה שעירית ייצגה אותו חבר בלהב.

רועי כהן: ואני באתי לכאן כדי להגיד, ואני נפגשתי עם עשרות מורי נהיגה, שהם הפכו להיות בשר התותחים של כל הרפורמה הזאת, ובעצם כל האשמה מגיעה אליהם מצד הציבור ומצד אותם תלמידים.

רועי כהן: ואלה הם האנשים שקמים בבוקר, לובשים שכפ"ץ ויוצאים במציאות הלא-פשוטה היום להביא פרנסה.

רועי כהן: אני באתי לכאן גם כדי לחזק את מורי הנהיגה שברגעים אלה עושים את מה שמוטל עליהם, וזה ללמד נהיגה, ומכניסים אותם לתוך דיונים ורפורמות כאלה ואחרות מבלי בכלל ששמעו את הקול שלהם.

רועי כהן: אני הייתי אצל אבנר פלור ביחד עם המנכ"לית של משרד התחבורה, והצגתי בפניו שיש פה מצוקה של מורי נהיגה שמבקשים לשבת ולהיות חלק מתוך המערך הזה.

רועי כהן: קרה משהו אחרי זה?

רועי כהן: שום דבר לא קרה.

רועי כהן: וזה לא יקרה יותר בבית ספרנו, שאנשים שקמים בבוקר, לובשים שכפ"ץ והולכים להביא את הפרנסה שלהם, לא נספרים בכלל.

רועי כהן: 4,000 איש שקמים ורוצים להתפרנס פה, ואדון משרד התחבורה לא רוצים להיפגש איתם.

אבי גולן: אתה לא מדייק.

אבי גולן: אנחנו כן נפגשנו איתם - - -

רועי כהן: אתה אולי נפגשת.

אבי גולן: - - -

רועי כהן: אתה אולי נפגשת.

אבי גולן: אתה לא מדייק בכלל.

רועי כהן: אתה אולי נפגשת.

אבי גולן: - - -

רועי כהן: יש פה אנשים שביקשו להיפגש - - -

אבי גולן: זה לא נכון לחלוטין.

רועי כהן: אדוני, אל תפריע לי.

עיסאווי פריג': אבי לא מורה נהיגה?

עיסאווי פריג': הוא מדבר על מורי נהיגה, אז למה?

איתן כבל: - - - מייצג את הבוחנים.

עיסאווי פריג': לא הבנתי.

איתן כבל: הוא מייצג את כל העובדים.

רועי כהן: הוא מייצג גם את הבוחנים, גם את המורים, את כולם הוא מייצג.

איתן כבל: מה אתה רוצה?

איתן כבל: הוא נהיה אימפריה.

רועי כהן: חבר הכנסת כבל יושב-ראש הוועדה, אני מבקש שבכל תהליך שיקרה מעכשיו והלאה שהוועדה שותפה לה, לבקש שתהיה נציגות למורי הנהיגה ושקולם יישמע, ושיהיו חלק, ושמחר לא יגידו להם מחר בבוקר שמכניסים לכם מצלמות לתוך זה, ואף אחד לא דיבר איתם, ומי יהיה אחראי על המצלמות.

אבי גולן: דיברו ודיברו.

רועי כהן: איתך אולי דיברו.

רועי כהן: איתם לא דיברו.

אבי גולן: דיברו.

אבי גולן: מי זה אתה?

איתן כבל: אבי, די, די.

איתן כבל: אתה מנצל - - -

נורית קורן: האם בהפרטה עכשיו, התקנות האלה של בוחנים והסמכה והכול, זה מגיע לוועדה?

נורית קורן: שום דבר לא מגיע לוועדה.

איתן כבל: לא.

איתן כבל: נגמר.

איתן כבל: זה כבר - - -

נורית קורן: בנושא הזה של בוחן בן 21 אני רוצה להציע משהו.

איתן כבל: הצעה שלי, אחרי שהם ייתנו תשובה אז תדעי אם זה נכון או לא נכון.

אחמד טיבי: אני כל הזמן פה מחכה כדי לשמוע אותם.

איתן כבל: חנן, בבקשה.

חנן אהרון: הרבה אין מה לומר.

חנן אהרון: את דעתנו השמענו.

חנן אהרון: אני חושב שעדיין, כשבודקים את הסוסים, עם כל זה שהסוסים ברחו, דקה לפני שהם בורחים עוד אפשר לסגור - - - אחרי הדברים שנאמרו פה, יש פה טענות קשות גם על תקינות המכרז, דרך אגב, היה צריך לבדוק אותה אצל מבקר המדינה.

חנן אהרון: אתה שלחת, והיה סיכום של הוועדה בנובמבר - - -

איתן כבל: גם אני לא יכול לכפות - - -

חנן אהרון: נדמה לי שעד היום אף אחד לא בדק.

חנן אהרון: אני חושב על מצב כזה שאנשים רצו לגשת למכרז ופסלו אותם, ובסוף בחרו כאלה שלפי הפרסומים עשו מבחן אחד בטרקטור ב-15 השנים האחרונות, אני חושב שזה עניין של תקינות, מישהו צריך לבדוק את תוצאות המכרז האלה.

חנן אהרון: ואני אומר, דעתי שתישמע בפעם האחרונה, בסוף שיישאר להמשך, שכל ההפרטה הזאת אף אחד לא יודע מה המטרה, דרך אגב.

חנן אהרון: אבל אחת המטרות המרכזית שאמרו זה שיפור של רמת הבחינה, שלוקחים את אותם בוחנים שעבדו, שכולם נגד אותם בוחנים ומשמיצים אותם היום, היום הם רודפים אחריהם כדי לגייס אותם.

חנן אהרון: לפני 30 שנה התחלתי להיות בוחן, פנו אליי בוחנים שעבדו איתי, חלקם בבתי אבות אפילו, מתקשרים אליהם ושואלים אותם אם הם רוצים להיות בוחנים.

חנן אהרון: אם זו הרמה וזה מה שרצינו ללכת, אני חושב שהסוסים ברחו למקום בכלל לא טוב.

אילן גילאון: חבר'ה, אם יש בעיה בחברה הישראלית זה שאנחנו לא יודעים מה זה סולידריות.

אילן גילאון: למורים ולבוחנים יש את אותו אינטרס.

אילן גילאון: בוועדה שלך אתה רואה את זה יום יום.

אילן גילאון: ככה היה ברשות השידור, ככה זה פה, יש מישהו ששמח מ'הפרד ומשול' הזה כדי לקחת אחד ולהכות אותו בשני.

אילן גילאון: תאמינו לי, היו צריכים לדאוג אלה לאלה, הבוחנים למורים והמורים לבוחנים.

אילן גילאון: זה בסופו של דבר יסתכם באותו דבר.

אילן גילאון: אנחנו חיים במציאות שבה פחות אנשים מקבלים יותר ויותר אנשים מקבלים פחות.

אילן גילאון: תדאגו ליותר אנשים.

אילן גילאון: זה חשוב מאוד.

איתן כבל: לפני שאני מעביר את רשות הדיבור לאנשי משרד התחבורה, שוכחים עוד דבר, שבסוף אנחנו רוצים שתהיינה בחינות לבני הנוער.

איתן כבל: כל הסיפור הזה.

איתן כבל: אני אומר את זה לך, גלעד, אני אומר את זה לך, חנן, אני אומר את זה לכולם.

איתן כבל: אם עדיין לא הבנתם, מבחינתו של השר, סיפור ההפרטה של הבחינות היא - - - לא משנה עכשיו אם אני אוהב את זה, לא אוהב את זה, בעד זה, נגד זה, זו עובדה.

איתן כבל: עכשיו מה יקרה?

איתן כבל: ממה אני מפחד?

איתן כבל: אני אומר את זה גם לך, גלעד, שאנחנו נעשה פה חפירות 1914, נתחפר בתוך התהליך, התהליך לא יתקדם, והיחידים שישלמו את המחיר זה התלמידים.

איתן כבל: נכון לרגע זה, התלמידים הם המשלמים את המחיר הכבד ביותר בתוך כל התהליך הזה, מבלי חס וחלילה להמעיט – ואתה יודע, חנן, שמתחילת הדרך אני מנסה לתת לכם רוח גבית לאורך כל הדרך.

איתן כבל: אתם לא יכולים לבוא אליי בטענה.

איתן כבל: בכל הנוגע לזכויות עובדים, עשיתי את המיטב שבמיטב, מבלי שאני אפתח פה את כל הסאגה לגמרי.

איתן כבל: יושבים פה שניים מהבכירים והטובים שיש במשרד התחבורה, ואני מצפה מכם קודם כל להשיב.

איתן כבל: יש כאן שלושה מעגלים שאני מבקש שתייחסו אליהם.

איתן כבל: האחד, למה שאמר גלעד כתפיסה.

איתן כבל: דבר שני, לשאלות שחמד עמאר ואחרים העלו.

איתן כבל: יש פה שאלות נוקבות שגם אני לא יודע לענות עליהן.

אחמד טיבי: בפעם האחרונה שמישהו כינה אותי בכירים, הוא גמר את הקריירה.

נורית קורן: במיוחד אם תרצה לדבר במליאה.

אחמד טיבי: אני מודה לאדוני - - -

עבד אל חכים חאג' יחיא: שחס על עצמו.

אחמד טיבי: שאלתי לגבי קיצור תורים.

אחמד טיבי: זאת היתה השאלה.

איתן כבל: אמת.

איתן כבל: וכאן אני מבקש לראות מתי הסיפור הזה מצליח לקבל פרצוף.

אבנר פלור: אני אציג את הדברים ואני אנסה לענות על מה שנאמר פה, ואני אשלים את ההיבט המקצועי לגבי הנושא של הדרישות.

איתן כבל: אני רק מבקש מכם להיות ממוקדים, מנכ"לית משרד התחבורה ממתינה לי.

אבנר פלור: אני אעשה את זה בזריזות.

אבנר פלור: אדוני היושב-ראש, לפני מספר חודשים היה פה דיון ואחד מחברי הכנסת הלין על ועדת המכרזים של המשרד לגבי עבודה והמינהל התקין.

אבנר פלור: ב-8 באפריל ישנו פסק דין של השופט נועם מבית המשפט המחוזי בירושלים בשבתו כבית משפט לעניינים מינהליים וכך הוא כותב בהחלטה שלו: "החלטות ועדת המכרזים היו אפוא סבירות ובהתאם לעקרונות היסוד של דיני המכרזים, ולא נפל בהם כל פגם מינהלי המקים עילה להתערבות שיפוטית.

אבנר פלור: " כלומר, ישנו הכשר של בית המשפט לפעילות ולעבודת ועדת המכרזים.

אבנר פלור: הוא בדק לפניי ולפנים - - -

גלעד ברנע: זה תלוי ועומד - - -

אבנר פלור: סליחה, תן לי - - -

גלעד ברנע: אני נותן לך.

גלעד ברנע: אני רק מדייק את העובדות.

אבנר פלור: אדוני היושב-ראש, כפי שאתה יודע, מדובר פה ברפורמה גדולה, רפורמה מורכבת, רפורמה לא פשוטה.

אבנר פלור: כעומק הרפורמה, ככה עברנו המון המון מכשולים, בתי דין, בג"ץ, מכתבים של מבקר המדינה, דיונים בכנסת, כל מיני מכתבים ותכתובות, וצלחנו את הכול עד כה.

אבנר פלור: מה שאני מציג פה ומה שיוצג פה זה על קצה המזלג, המטרות של הרפורמה ומה אנחנו רוצים בסוף להגיע.

אבנר פלור: ואני אתייחס גם לשאלה שלך, אדוני היושב-ראש, מה תהיה בתקופת הביניים הזאת, תקופת ההרצה.

לאה ורון: וגם האם ומתי שונו תנאי המכרז.

אבנר פלור: אז קודם כל, נכון לרגע זה לא שונו תנאי המכרז.

אבנר פלור: אני לא מכיר שינוי שנעשה.

אבנר פלור: אני לא מכיר שינוי שנעשה.

אבנר פלור: אני לא יודע על מה הוא מדבר, ואפי יוסיף יותר.

אבנר פלור: במסגרת המכרז עצמו בוחן נהיגה מחויב להיות עם בדרגת רישיון C1 עם שלוש שנים ותק לפחות.

אבנר פלור: כלומר, מבחינת הדרישות שלנו היום בוחן יכול להיות עם רישיון עם רכב פרטי.

אבנר פלור: פה אנחנו מחייבים אותו ב-C1.

אבנר פלור: זאת אומרת, יכול להיות משא 12 טון.

אבנר פלור: החמרנו יותר.

אבנר פלור: לא הקלנו.

נורית קורן: סליחה, יש לי שאלה.

נורית קורן: אתה אותם תנאים שעד עכשיו הבוחנים היו עומדים בהם?

אבנר פלור: חלק גדול מהבוחנים היום עומדים בתנאים של C1 עם ותק של שלוש שנים, לשאלתך.

נורית קורן: לא.

נורית קורן: השאלה שלי היא אם התנאים היום להפרטה זה מה שהבוחנים היו, גם בגיל 21?

נורית קורן: לא, זה לא יכול להיות.

קריאה: היה גיל 25 עם שמונה שנים B או חמש שנים C.

אבנר פלור: איפה זה היה 25?

אבנר פלור: אני לא מכיר את זה.

קריאה: ככה זה נהוג 20 שנה.

נורית קורן: אני לא קונה את זה, שלוש שנים.

נורית קורן: אני לא קונה שלוש שנים.

נורית קורן: אני נורא מצטערת.

נורית קורן: אני חושבת שצריך בין שמונה ל-10 שנים אם אנחנו רוצים שיהיו לנו נהגים כמו שצריך.

נורית קורן: שלוש שנים לא מספיק בגיל 21 ממש לא בא בחשבון.

קריאה: זה המשרד שאחראי על הבטיחות.

אבנר פלור: הנושא השני, כפי שנאמר פה, להפרטה הזו היו שלוש מטרות עיקריות - - -

לאה ורון: לא, רגע, מר פלור, תתייחס בבקשה לטענות שהועלו לגבי השינוי במכרז.

לאה ורון: האם הורדתם את גיל הבוחנים לגיל 21?

אבנר פלור: לא, לא - - -

לאה ורון: לא נעשה שום שינוי?

אבנר פלור: הנה, המכרז לפניי פה.

אבנר פלור: לא כתוב פה גיל 21.

אבנר פלור: להיפך.

אבנר פלור: היום התנאי להיכנס לקורס זה רכב פרטי, ופה ביקשנו משאית - - -

גלעד ברנע: אבל מר פלור, אתם שיניתם את תנאי הכשירות של הבוחנים.

גלעד ברנע: אתה לא מדייק.

אבנר פלור: - - - וזה לא במכרז.

אבנר פלור: לשאלתך, לא שינינו - - -

גלעד ברנע: שיניתם את תנאי הכשירות של הבוחנים.

אבנר פלור: לא שינינו את תנאי המכרז.

גלעד ברנע: אתה לא רוצה לתת תשובה לוועדה.

אפי רוזן: רק רגע, עורך דין ברנע.

גלעד ברנע: תענו - - -

אפי רוזן: לא, לא.

אפי רוזן: אתה תענה לי.

גלעד ברנע: אני לא אענה לך - - -

אפי רוזן: אתה אוחז בנוהל או תקנה מקדמת דנא ועד היום שקובעת מה הגיל המינימלי לבוחן ממשרד התחבורה?

גלעד ברנע: אני אוחז במכתב שלך - -

אפי רוזן: המכתב שלי, אני מכיר אותו.

גלעד ברנע: תקשיב טוב, ובתצהיר שלך, שאתה הצהרת שצריך ציון 7.

אפי רוזן: מה אתה עונה לי ומה אני שואל?

אפי רוזן: בוא תענה לי רגע.

גלעד ברנע: אתה כתבת לפני כמה חודשים שאתה מוריד את הציון - - - ל-6.

אפי רוזן: שאלתי אותך שאלה.

גלעד ברנע: אני לא אמרתי על הגיל.

אפי רוזן: אתה אמרת.

גלעד ברנע: לא.

אפי רוזן: אתה אמרת.

גלעד ברנע: לא.

גלעד ברנע: את הגיל אתה שינית לפני שנה וחצי.

אפי רוזן: לגבי הציון, תותיר לי, אני אתייחס.

נורית קורן: אפי, אם היו מכרזים לקלוט בוחנים, לא עכשיו, בשנים האחרונות – מה היו תנאי הסף?

אפי רוזן: יותר פשוטים מהתנאים במכרז.

אפי רוזן: חברת הכנסת קורן, יותר פשוטים, ויודע את זה גם חנן.

אפי רוזן: רמת הבוחנים שגויסו בשנה-שנתיים האחרונות, אלה שגויסו, לא יורדת, שלא לומר עולה, מרמת הבוחנים שהיו לפני כן.

אפי רוזן: אבל התקופה השתנתה, הדברים השתנו.

גלעד ברנע: אתה הורדת את ציון הסף מ-7 ל-6.

אפי רוזן: אני אענה לך.

אפי רוזן: אתה קצר סבלנות.

אפי רוזן: אני אענה לך.

אפי רוזן: תאמין לי, לדבר אני יודע לפחות כמוך.

אפי רוזן: אפילו ביושר.

נורית קורן: אנחנו צריכים לראות את טובת הציבור ואת הביטחון - - -

לאה ורון: האם יהיה מצב שבוחן למבחן נהיגה מעשי יהיה בגיל 21?

אפי רוזן: בהחלט.

לאה ורון: כן יהיה מצב כזה?

אפי רוזן: יכול להיות מצב כזה, בהחלט.

נורית קורן: למה?

נורית קורן: אתם השתגעתם.

נורית קורן: זה לא נורמלי.

לאה ורון: על אף שהוא מוגדר כנהג חדש?

אפי רוזן: הוא לא נהג חדש.

אילן גילאון: הוא בא עם אימא שלו.

אילן גילאון: הוא יכול לבוא עם ההורים, לאה.

לאה ורון: מה זאת אומרת?

לאה ורון: הוא כן נהג חדש.

נורית קורן: חברים, הגיל הזה לא מקובל.

נורית קורן: אני אומרת לכם, זה לא נורמלי.

לאה ורון: תקנה בתקנות התעבורה מגדירה אותו נהג חדש.

קריאה: נהג צעיר.

אילן גילאון: לאה, הוא יכול לבוא עם ההורים שלו.

אפי רוזן: בוא נעשה סדר.

אפי רוזן: הוא לא נהג חדש גם אם תגידו את זה 20 פעם.

אפי רוזן: תקנת התעבורה קובעת: נהג חדש הוא שנתיים, לאחר מכן הוא נהג צעיר.

נורית קורן: אנחנו נשנה אותה.

אפי רוזן: חברים, הוראת נהיגה, אלה שמלמדים את הילדים שלנו, גם את הילדים שלי, לעלות ולנהוג בכביש, פה אין תושב"ע, פה יש תקנה – גיל 21 מורה לנהיגה.

נורית קורן: יש לנו מורה לנהיגה בגיל 21?

אפי רוזן: רק רגע, חברת הכנסת קורן.

אחמד טיבי: חבר'ה, תנו לו לענות.

אחמד טיבי: יא רבאק, אני חצי שעה מחכה - - -

לאה ורון: מר רוזן, נהג מוגדר כנהג חדש בשנתיים הראשונות לאחר קבלת רישיון הנהיגה.

אפי רוזן: נכון.

לאה ורון: נהג חדש צעיר הוא נהג חדש שטרם מלאו לו 24 שנים.

לאה ורון: זה מתוך האתר של משרד התחבורה.

חמד עמאר: הוא לא נהג חדש.

חמד עמאר: הוא נהג צעיר.

לאה ורון: עד גיל 24.

נורית קורן: אבל איך יכול להיות שנהג צעיר יהיה בוחן בנהיגה?

נורית קורן: זה עוד לא מובן לי.

איתן כבל: צעיר זה לביטוח.

נורית קורן: אבל הביטוח לא מבטח אותו.

נורית קורן: איך זה יכול להיות?

איתן כבל: חברים, עשו לי טובה, נורית, את העלית נקודה אבל זו לא הנקודה היחידה.

איתן כבל: נורית, בבקשה, ברשותך, בואו נתקדם.

נורית קורן: סליחה.

נורית קורן: חברים, אני לא תוקפת אתכם, אני רק מעמידה אתכם על דברים שהם לא במקום.

איתן כבל: מרגע זה אני לא אאפשר להפריע.

עבד אל חכים חאג' יחיא: המשמעות היא שבתי הספר לנהיגה יבטחו את הרכבים שלהם מתחת לגיל 24.

איתן כבל: חברים יקרים, זאת נקודה שהעלינו, הבנו אותה, תיכף יצאו מים מתוך הבאר.

איתן כבל: בואו נתקדם לדברים הנוספים ונסכם אותם בסוף.

אפי רוזן: מכיוון שיש דברים, כמו שהגדרה, שכבר בוצעו, אני לא אתייחס להפרטה.

אפי רוזן: 80% מהדברים שעורך-דין ברנע דיבר עליהם – אגב, אנחנו לא נגיב עליהם כי הם - - - בבית משפט עדיין.

אפי רוזן: אני אענה לכל אחד.

אפי רוזן: ראשית, אני רוצה לענות לך לגבי השאלות מה קרה עם הבוחנים.

אפי רוזן: בהסכם סגירת יחידה, כפי שקיים, בהתדיינות מול נציגי עובדים, אנחנו לקחנו 25 מתוך 45 עובדים שיהיו מפקחים כדי שסוף סוף יהיה פיקוח על הבחינות.

אפי רוזן: חשוב לי שכל חברי הכנסת ידעו שהיום במדינת ישראל רמת הפיקוח על הבוחן, על הנבחן ועל רכב הבחינה, אם אני אגיד שהיא קיימת אני אחטא לאמת.

אפי רוזן: היא לא קיימת כמעט.

אפי רוזן: חזקה עלינו שכשאנחנו מפריטים שירות משמעותי, קודם כל, כפי שאמר חבר הכנסת גילאון, כדאי מאוד שנעשה פיקוח כמו שצריך.

אפי רוזן: בי"ת, שזה יהיה יותר יעיל, וגם שזה יגדיל את היקף העובדים.

אפי רוזן: בפועל, אם עד היום עבדו 120 עובדים, חנן, 120 בוחנים יש, אל תכניסו את הבוחנים הזמניים שגייסנו בשנתיים האחרונות בלי תנאים ובלי קביעות כדי שיעזרו לנו.

אפי רוזן: מחר בבוקר יעסקו בתחום הזה, בחר הכנסת גילאון, 25 מפקחים ועוד 180 בוחנים.

אפי רוזן: זאת אומרת, הגדלנו את המאגר הזה של אנשים שעוסקים בבחינה.

עבד אל חכים חאג' יחיא: אם יראו את הסרטונים - - -

אפי רוזן: אני אענה גם לך.

אפי רוזן: אני פשוט עונה אחד אחד - - -

עיסאווי פריג': המדינה הפסידה כסף, ועוד צריכה מהכיס שלה להחזיר - - -

אפי רוזן: חבר הכנסת, אני בסוף לא אמצה את הדברים שלי וחבל.

איתן כבל: חברים, המבחן הוא אחד, האם המהלך יגרום לקיצור – כפי שאמר חברי אילן גילאון, הוא הגדיר את שלוש הנקודות, אם זה לא יעמוד בשלוש הנקודות האלה, אז ההפרדה נכשלה.

אפי רוזן: אני פה מתחיל ב-7:0 לטובתכם.

אפי רוזן: אני לא מתכוון לשכנע אתכם שההפרטה טובה.

אפי רוזן: גם אני אבא לילדים, דרך אגב.

אפי רוזן: אני לא חבר בשום מקום.

אפי רוזן: אני עובד מדינה.

אפי רוזן: ואני רוצה שתצאו מפה לפחות עם הבנה שהבטיחות של הילדים כן חשובה לנו ורצינו לעשות משהו אחר, משהו יותר טוב.

אפי רוזן: אם לא תרצו, אני לא אדבר.

אפי רוזן: חבר הכנסת חאג', אין פיקוח היום.

אפי רוזן: מחר בבוקר יש 17 מפקחים על 160 עד 180 בוחנים.

אפי רוזן: אין רמת פיקוח כזו, אתם יכולים ללמד אותי, בשום גוף במדינת ישראל.

אפי רוזן: יתירה מזאת, אנחנו מנהלים את הכול דרך ארבעה חדרי בקרה מחוזיים וחדר בקרה שמנתר בכל נקודת זמן ביום איזה בוחן סטה מהמסלול שהותווה לו.

אפי רוזן: הילדים והמורים, כל המורים שאומרים, אנחנו מאוד רוצים את ההפרטה, ואין סלע שלא זרקו לי בראש בשנתיים האחרונות, אומרים לי, יש בוחנים שלוקחים אותנו בכוונה לרחוב כצנלסון כי שם יש פרסה קשה כדי להיכשל.

אפי רוזן: נגמרה החגיגה.

אפי רוזן: למה שנים המורים שטענו שיש בוחנים שמכשילים ויש שמעבירים, פתאום לא מפריע להם שאנחנו רוצים לעצור את זה?

אפי רוזן: יש לנו מסלולים אקראיים.

אפי רוזן: הבוחן שנכנס לרכב בוקר, לא מכיר את המסלול.

אפי רוזן: רק אחרי שהוא אישר את התלמיד בטאבלט עולה אחד מתוך 30 מסלולים.

אפי רוזן: עשינו מסלולי בוקר, צהריים וערב, כדי שלא ייווצר מצב – היום אתה יכול בתל אביב להכניס לד לאוטו, הוא רבע שעה עומד ברמזור, נהג עוד שש דקות, קיבל רישיון.

עיסאווי פריג': עשיתם פיילוט?

אפי רוזן: יש פה מאחורה שורה של אנשי מקצוע שנסעו בכל רחבי המדינה, שני מפקחים ארציים שבדקו מסלול מסלול.

אפי רוזן: 2,000 מסלולים אנחנו נסיים לבדוק.

יצחק סנדלר: - - - פיילוט, פיילוט.

איתן כבל: סנדלר, סנדלר.

אפי רוזן: סנדלר, אתה רוצה לצלם, תצלם ואחרי זה תן לי לדבר.

איתן כבל: סנדלר, סנדלר, - - - או שאתה - - - או שאתה יושב.

אפי רוזן: לא זוכר שקיבלת רשות דיבור.

אפי רוזן: המסלולים אקראיים.

אפי רוזן: אני אגב עוד מניח רגע מה שאבי אמר.

אפי רוזן: אותי כמנהל אגף הרישוי, אתם יודעים שאני שנתיים באגף הזה, לא בראתי את מה שהיה, אבל אני אתקן את מה שיש.

אפי רוזן: אותי מטריד שבוחן בעיר מסוימת בצפון מעביר 17% ובוחן בדרום 70%.

אפי רוזן: זה מעביר יותר מדי, וזה פחות מדי.

אפי רוזן: אבל למה זה קורה?

אפי רוזן: לא כי אנשים רמאים.

אפי רוזן: אן לי מילה רעה להגיד על הבוחנים, מעולם לא דיברתי בהם סרה, הם אנשים נפלאים.

אפי רוזן: הסיטואציה שנוצרה דרשה שינוי.

אפי רוזן: זה קורה מחוסר מקצועיות ועם מצבי רוח.

אפי רוזן: אני לא רוצה בבחינות מצב רוח של בוחן שישפיע.

אפי רוזן: על כולנו מצב הרוח משפיע, אבל מסכם הילד שסובל מזה.

אפי רוזן: ולכן הצילום נועד קודם כל בשבילי.

אפי רוזן: נכון, הוא תומך בערעור, הוא מחזק את התלמיד, ממחר בבוקר לאוטו לא נכנס בן אדם חלש.

אפי רוזן: נכנס בן אדם חזק שיודע שאני מצלם אותו ורואה אותו.

איתן כבל: אתה אומר, זה כמו בפנדלים.

אפי רוזן: חבריי חברי הכנסת, יש יום שלם בשבוע שבחדר הבקרה הארצי בחולון ישבו 17 מפקחים וייצפו כל היום בסרטים.

אפי רוזן: לא אקראי.

אפי רוזן: אנחנו נדע מי הבוחנים, נדע מה הטעויות, נדע ללמד אותם.

אפי רוזן: יש דברים שלא עשינו נכון עד היום.

אפי רוזן: אין פה אשמה רק לשיטה, אבל אנחנו רוצים לתקן את זה.

אפי רוזן: מבחינת הזמינות, מי שהקשיב לי במשך שנתיים, מעולם לא אמרתי שקיצור זמן ההמתנה הוא המטרה העליונה.

אפי רוזן: הוא by-product.

אפי רוזן: המטרה העליונה זה שיפור המקצועיות, זה שיפור רמת הבחינה.

אפי רוזן: אם בדרך גם כל שבועיים לילד יהיה טסט – ברכה, ברכה.

אפי רוזן: למה נראה קל בעיניכם שילד ימתין שלושה חודשים וההורים שלו ישלמו 10 שיעורים?

אפי רוזן: כי זה הגיוני.

אפי רוזן: אם הבן שלי היה ממתין שלושה חודשים, הייתי דואג שכל חודש הוא ייקח שניים-שלושה שיעורים כי אחרת הוא מאבד את כל מה שהוא למד.

אפי רוזן: אין שום בעיה.

אפי רוזן: יש פה בחדר אנשים שמייחסים לעצמם תארים, המומחים למדע הנהיגה, אני לא רוצה לנקוב בשמות, שתוקפים אותנו השכם והערב.

אפי רוזן: מה עם האנשים מאחוריי?

אבי גולן: מתחיל עם ס'.

אפי רוזן: מה עם האנשים מאחוריי?

אפי רוזן: הם מומחים, הם בחנו אלפי תלמידים.

אפי רוזן: אגב, אף אחד היום לא חבר בשום ארגון, הם כולם עובדי מדינה נקיי כפיים.

אפי רוזן: מישהו עכשיו יכול לטעון שקיצור זמן ההמתנה נועד כדי לתת למישהו משהו?

אפי רוזן: אני אגיד לכם עוד פעם.

אפי רוזן: אם בסוף הרפורמה היינו מגיעים למצב שזה לא היה חמישה ימים, שזה היה שבוע, זה לא נורא.

אפי רוזן: הרפורמה משיגה קודם כל שלושה דברים: אחדות מקצועית, שקיפות ויכולת של הילד לערער באמת.

אפי רוזן: עד היום בכל ערעור, זה כמו שאתה מקבל דוח משוטר, לך תוכיח שהוא טועה.

אפי רוזן: אתה לא יכול.

אפי רוזן: אני רוצה שהילדים שלנו שנכנסים לאוטו, אם באמת הגיע להם לעבור, שהם יעברו.

אפי רוזן: עוד דבר, מה קורה ל-1% שמקבל היום תשובה חיובית בערעור?

אפי רוזן: מה אומרים לו?

אפי רוזן: תקבל מבחן נוסף.

אפי רוזן: מה זאת אומרת?

אפי רוזן: באוניברסיטה, אם המרצה קיבל את העמדה שלי, עברתי את המבחן, נכון?

אפי רוזן: מה זה, תעשה עוד מבחן?

אפי רוזן: זה נגמר.

עיסאווי פריג': כל אלו, היית צריך רפורמה בשביל לתקן אותם?

אפי רוזן: חבר הכנת, אני לא עוסק - - -

עיסאווי פריג': אתה מדבר יפה מאוד.

אילן גילאון: אף אחת מהמטרות שאתה מעלה פה - - -

אפי רוזן: אבל אני לא הכתובת לשאלה שלך.

אפי רוזן: אני מנסה להסביר מדוע היא נכונה.

איתן כבל: חברים יקרים, הוא לא הכתובות בעניינים.

איתן כבל: יש שר, החליט.

איתן כבל: שוב אני אומר את זה, בואו לא נחזור.

אפי רוזן: חבר הכנסת גילאון, זה חשוב לי מה שאמרת.

אפי רוזן: אתה גם יודע שאני לא הכתובת, אבל מרגע שזה נעשה, וזה אולי נעשה בשיטת הפעלה שהיא פחות נוחה מבחינתך, פחות בתפיסת עולמך.

אפי רוזן: אני רוצה שתדע, גם כשזה לא תפיסת עולמך, תנוח דעתך שאנחנו נעשה הכול שזה יהיה בטוח לפחות באותה מידה ויעיל הרבה יותר במידה.

אפי רוזן: זה התפקיד שלי.

אפי רוזן: אני לא יודע לחזור שלוש שנים אחורה.

אפי רוזן: אני יודע איך שלוש שנים קדימה.

אפי רוזן: בשביל זה המדינה לקחה את שירותיי.

אפי רוזן: ואני מתחייב לכם, זה יהיה הכי מקצועי.

קריאות: - - -

עיסאווי פריג': הוא מדבר יפה.

איתן כבל: זה לא חדש.

אחמד טיבי: לגבי גיל 21.

איתן כבל: אפי, מה שחבר הכנסת אחמד טיבי, אחד המגישים של ההצעה המפורטת, הדיון המהיר, אני רוצה לחדד רק בנקודה אחת – גיל 21.

איתן כבל: אני אומר לך, זה לא מקובל.

איתן כבל: יש דברים שאתה אומר, it's not done, לא נעשה.

איתן כבל: טיבי וחבריו לא שומעים.

איתן כבל: אני אומר את זה לחברים היהודים שבחדר.

איתן כבל: בגיל 21 אנשים כבר מפקדים על חיילים, בגיל 21 אנשים כבר עושים דברים שאנשים לא יכולים לחלום עליהם.

איתן כבל: לכן גם זה, במחילה, זה לא משהו שהוא מופרך.

איתן כבל: הם גם נותנים לנו הדרכות בכל מיני עניינים.

איתן כבל: אני רואה את הילדה שלי שתהיה בריאה, בחיים האזרחיים הסיכויים שמישהו ייתן לה לעשות דברים כמו שהיא עושה במסגרות האלה, היא יכולה רק לחלום בגיל הזה.

איתן כבל: וצריך להגיד את הדברים גם כפי שהם.

איתן כבל: בואו לא נמעיט מערכם.

איתן כבל: אבל יחד עם זאת, למרות כל מה שאמרתי, אני מבקש מכם לעשות מחשבה חוזרת בעניין שגיל 21 הוא גיל שיכול להיות בוחן.

איתן כבל: החיים בנויים גם ממראית עין.

איתן כבל: אתה יודע מהי אחת הסיבות שאמרו לי ללבוש חליפה?

איתן כבל: כי אני נראה טוב, ואני נראה צעיר.

איתן כבל: אמיתי.

איתן כבל: אז אומרים לי, אתה צריך להראות סמכותיות.

איתן כבל: כשאתה לובש חליפה, אז אתה נראה יותר – לא ייאמן, דרך אגב, זה מדהים כמה זה עובד.

איתן כבל: אנשים שופטים אותך, כולה שמת עניבה, שמת עניבה, שמת זה, כבר מתייחסים אליך כאילו לפחות סיימת את הרווארד.

קריאה: שים משקפיים - - -

איתן כבל: שים עוד משקפיים.

איתן כבל: בכלל.

איתן כבל: לכן הנראות, יש לה משמעות מאוד גדולה.

איתן כבל: אני פונה אליכם, וזאת אולי הנקודה הכי חשובה בתוך התהליך הזה, לפחות מנקודת המבט שלי, כי מה שאתם מציגים לגבי כל אחת מן הטענות שאתם טענתם, ואני אומר את זה גם לחברים שלי, אני אומר את זה גם לך, גלעד, ואני אומר את זה לך, חנן, לגבי היכולת לערער וכל מיני יכולות כאלה, אלה דברים שתלמידים לא הפסיקו להתלונן בעניין הזה.

איתן כבל: בסוף יקום או ייפול הסיפור, האם ההפרטה הזו תקצר הליך או לא תקצר הליך?

איתן כבל: האם היא תוציא מתחת ידכם ותעלה לכביש נהגים יותר טובים או פחות טובים?

איתן כבל: בסוף זו המלחמה האמיתית.

איתן כבל: ואם לא תעמדו בשתי הנקודות המרכזיות האלה, של קיצור ההליך, של תלמידים יותר טובים, כל זה לא שווה כלום.

איתן כבל: אז אולי סידר עבודה לכמה חבר'ה, אבל לא מעבר.

איתן כבל: וזה המבחן.

איתן כבל: לכן אני אומר לכם, לפחות מנקודת המבט שלי, ואני חושב שאני מדבר בשם כל חבריי בוועדה, וזאת מבלי חס וחלילה להמעיט מיכולתם ומערכם של בחורים ובחורות בני 21.

איתן כבל: לא סתם נתתי את הדוגמה על היכולות של בני 21 לנהל מערכות עצומות קצת יותר מבוחן נהיגה, ובלי חס וחלילה להמעיט ביכולותיו של אבי וחבריו.

איתן כבל: אני מבקש מאדוני התייחסות לעניין הזה.

אפי רוזן: אתה הרי למוד ניסיון שבכל פעם ששלחת אותי לשיעורי בית, אז אנחנו בודקים ובוחנים את זה, וגם כמובן נשיב לך בעניין.

אפי רוזן: אני רק רוצה להשיב לעורך דין כי אני חייב לך תשובה, זה לא משנה אם אני כועס או לא, זה לא אישי.

אפי רוזן: לגבי גיל 21, אני חייב לומר לך, מעולם כאשר אני חיפשתי וביקשתי לראות גם תקנה וגם נוהל, אין תקנה שעוסקת בתנאי הכניסה לבוחנים.

אפי רוזן: אין גם נוהל.

אפי רוזן: היתה תורה שבעל-פה.

אפי רוזן: כאשר אני הוצאתי את הנוהל לראשונה ב-2016, עוד הייתי די צעיר בשביל לחשוב בכלל על מי נגד מי, אז נשענתי על הוראת הנהיגה.

אפי רוזן: אפילו אתה יכול לחשוב שהרפרנס הוא סביר, שאם מורה לנהיגה שאמור להכין את התלמיד לבחינה שהיא 20 דקות, הוא יכול להיות בן 21 וכל התקנה שמסביב 15ב, אז כך גם נשענו על זה וזה היה הרעיון של העניין הזה.

אפי רוזן: כמובן מה שביקש חבר הכנסת כבל, אנחנו נחזור הביתה, אנחנו משרד שיודע לעשות שיעורי בית.

אפי רוזן: באשר לציון באדם מילא, אני חייב לומר לך – עם אדם מילא יש לנו תהליך שבכל שנה אנחנו בודקים את הספים מחדש.

אפי רוזן: אני אחזתי בעמדה ועדיין לא שיניתי אותה לגבי ציון 7.

אפי רוזן: דבר אחד לא אמרת, שההקלה ל-6 ניתנה לאוכלוסיה של מישהו שכבר עבר בציון 7 את המבחן להוראת נהיגה והוא מורה לנהיגה.

אפי רוזן: קרי: אדם מן היישוב שירצה להיות בוחן, אני לא הורדתי לו את הציון.

אפי רוזן: הורדנו את הציון ל-6 למי שהוא כבר מורה לנהיגה ואני מקווה - - -

גלעד ברנע: את זה לא ידעתי.

גלעד ברנע: רק שאני אבין, אם אני רוצה להיות אני צריך 7, ואם סנדלר רוצה - - -

אפי רוזן: סנדלר יכול ב-6, סנדלר יכול גם ב-5 כי יש לו כאלה ידיעות שחבל על הזמן.

אפי רוזן: עוד מילה אני אומר לך, הלוא במערך קציני הבטיחות שאנחנו יושבים פה פה אצל חבר הכנסת כבל כבר שנתיים בשולחן, שהוא לא הלך לשום הפרטה, גם החלטתי השנה להוריד את הציון ל-6.

אפי רוזן: אגב, זה מקובל, זו הסמכות שלי, זה נעשה אחרי דיונים עם חברת אדם מילא, עם פסיכולוגים חיצוניים, וכל שנה אנחנו מסתכלים על היקף האוכלוסיה.

אפי רוזן: זאת התשובה לך.

אפי רוזן: את מה שביקשת נבחן, ותודה שאפשרתם לנו.

איתן כבל: תודה, אפי.

אבנר פלור: אדוני היושב-ראש, יש לי שני משפטים להוסיף.

איתן כבל: רק בתנאי שאתה לא מקלקל.

אבנר פלור: אתה חייב תמיד בסוף - - -

אילן גילאון: הוא פותח עם שיר - - -

אבנר פלור: זה חשוב.

איתן כבל: בבקשה, אבנר.

אבנר פלור: אנחנו בתקופה של תחילת ההפרטה, עדיין לא יעמדו ברמת השירות הנדרשת.

אבנר פלור: כמו שאתה יודע, זה תהליך של הפרטה - - -

לאה ורון: מתי היא יוצאת לדרך?

אבנר פלור: מבחינת התקנות היא אמורה לצאת באמצע חודש יולי.

נורית קורן: כמה בוחנים יהיו?

איתן כבל: כמה זמן להערכתכם ייקח לכם להתחיל להגיע?

איתן כבל: - - -

אבנר פלור: אנחנו כרגע בדיונים האלה כדי לדעת בדיוק.

אבנר פלור: אנחנו נצא לציבור עם הזמנים האלה.

איתן כבל: אני מבקש שוועדת הכלכלה תקבל באופן סדור כל התפתחות בתוך התהליך הזה.

לאה ורון: דיווח כל חודשיים.

איתן כבל: כל חודשיים.

איתן כבל: ב-1 בכל חודשיים מכתב דיווח לוועדה.

אבנר פלור: אין בעיה.

אבנר פלור: והנושא השני שהוא חשוב – אחד התנאים לביצוע הטסט במסגרת הרפורמה החדשה זה התקנת הערכה הטכנולוגית ברכב מורה הנהיגה.

אבנר פלור: מי שלא יתקין, לא יקבל הקצאות לטסטים.

אבנר פלור: שיהיה ברור.

אבנר פלור: שיהיה ברור.

נורית קורן: אבל למה הוא צריך להתקין?

נורית קורן: למה לא הבוחן יבוא עם זה?

אבנר פלור: סליחה, זה עכשיו עוד דיון.

איתן כבל: נורית, אני לא רוצה לפתוח את הדיון הזה.

איתן כבל: אם הם ירצו, שיגישו.

איתן כבל: אני חושב שגם זה לא מופרך.

איתן כבל: הייתי רוצה שיהיה אחרת, אבל - - -

נורית קורן: אני חושבת שהבוחן צריך לבוא עם מצלמה, מניח את המצלמה, לוקח את המצלמה - - -

איתן כבל: לא, לא.

איתן כבל: זה לא מצלמה ששמים - - -

אפי רוזן: חברת הכנסת קורן, אני אענה לך ב-20 שניות.

אבי גולן: חברים, זה לא ניתן.

קריאה: אפשרי, אפשרי.

אבי גולן: בשביל להרכיב את זה - - -

איתן כבל: אבי, את מי אתה מייצג עכשיו, את המורים או את?

איתן כבל: - - -

אפי רוזן: הלוא חלק מהמורים, הטרוניה שלהם היתה מדוע לא נתנו להם חוזה אחזקה לשמונה שנים, למה רק לשנה.

אפי רוזן: ואז אמרנו להם, רמת הציוד שונה לגמרי בין ציוד ארעי שאתה כל פעם מניח אותו - - -

איתן כבל: לבין ציוד קבוע.

אפי רוזן: אני אשלח סרטון איך נראה צילום ממצלמה קבועה - - -

איתן כבל: אתה צודק, עזוב, אפי.

נורית קורן: הבנתי.

נורית קורן: קיבלתי.

איתן כבל: שהמורה במקום לבחון אותו, הוא גם יצלם אותו.

אפי רוזן: מאחר שהיא הבינה, אז אני מרוצה.

איתן כבל: אני מסכם.

איתן כבל: חבר הכנסת אחמד טיבי - - -

אחמד טיבי: האמת היא שאפי רוזן, לפי כושר הביטוי שלו, יכול להגיע למשכן בתפקיד אחר.

איתן כבל: נכון.

אפי רוזן: ואיך אני אמשיך לעזור לאנשים, חבר הכנסת טיבי?

קריאות: - - -

איתן כבל: קודם כל, תודה על שהעליתם את הנושא, טיבי - - -

אחמד טיבי: ערן, זה כדי שתבין במה עוסקים הח"כים הערבים.

אחמד טיבי: כל הזמן - - - אותנו.

איתן כבל: יש עבודה.

איתן כבל: הם עובדים למען שולחיהם.

אחמד טיבי: - - - זה ערן זינגר, למי שלא הבין.

אחמד טיבי: הערבים מכירים אותו.

אחמד טיבי: היהודים לא כל כך.

קריאה: יופי, עכשיו כולם יגידו שאני עובד אצלך.

איתן כבל: זה לא קשור.

איתן כבל: עכשיו אני בטוח שאתה עובד אצלו.

איתן כבל: חברים, ברצינות, הנושא הזה הוא נושא חשוב.

איתן כבל: לא סתם אנחנו מבקשים דיווח כל חודשיים ובכתב.

איתן כבל: בוודאי ובוודאי בשנה הראשונה שבה חשוב לנו לראות את ההתפתחות באמת, שההתחייבות של השר – אני תמיד אומר, אפרופו אילן, אני לא מאלה שמתנגד להפרטות ונשכב על ההפרטות, כל עוד יש את שלוש הנקודות המרכזיות האלה: שיודעים להגן על העובדים, שיודעים לעמוד ביעדים, וזה באמת מוזיל את זה.

איתן כבל: וכאן המבחן הוא כמו שאמרתי לכם, ואני אעקוב אחרי הדברים האלה מקרוב, שבאמת באמת זה מקצר - - - בצורה משמעותית.

איתן כבל: זה המבחן הכי חשוב כמעט, ולצדו באותה נשימה שאנחנו מוציאים תלמידים יותר טובים.

איתן כבל: אלה שני המבחנים האמיתיים, וזה מונח לפתחכם.

איתן כבל: תודה רבה לכם.

איתן כבל: אתה נותן לנו את התשובה על הסיפור של גיל 21.

איתן כבל: תודה, אבנר חברי.

איתן כבל: תודה, אפי חברי.

נורית קורן: היושב-ראש, וגם שנקלטו כמה שיותר בוחנים.

איתן כבל: את זה הם עושים בכל מקרה.

איתן כבל: כולם קלטו.

איתן כבל: תאמיני לי, אני אומר לך את זה מידיעה אישית.

איתן כבל: תודה רבה.

איתן כבל: הישיבה נעולה.